text:
Ubusonga Mu By’igihe
KWONGERA UBUGINGO KUBWO GUCUBGUZA UBURYO UMWETE
Intangiriro
Muri iyi si hari ukurenganywa kwinshi, ariko ibyo duhuriyeho twese ni igihe dufite kingana buri munsi. Imana yahaye buri wese muri twe amasaha 24 ku munsi. Ahari, kubera ko twabyawe n’iyi si yihuta, dukunda gutekereza no gukora nk’aho Imana yatugize bato iyo tugeze ku by’igihe. Dukunze kumva amagambo nka: ‘Nta gihe gihagije ku munsi cyo gukora ibyo nkeneye gukora byose’. ‘Simenya uko igihe gishira’. ‘Nzagerageza gushaka umwanya, ariko muri iki gihe kubona umwanya birankomereye’. Muri ibi bihe abantu benshi bibona uruza n’urujya, abantu benshi bumva basunikwa n’igihe. Ikigaragara ni uko hatari amasaha ahagije mu munsi. Ubugingo n’icyo busaba biraruhanya cyane.
Turumva ibiganiro byacu birimo amagambo yerekeza ku kwihuta kw’ibi bihe turimo. Hamwe n’ibyo tumaze kuvuga, dukunze kuvuga iby’amasaha y’ umunsi abantu baba bagenda ari benshi kandi bihuta, cyangwa tukabwira abo mu muryango ngo bagire vuba kuko tudafite umunsi wose. Dukoresha amagambo nka “birihutirwa,” “by’ibanze kurusha ibindi”, cyangwa “biratwihutisha”. Hari igihe twabonaga telegramu nk’uburyo bw’ingenzi bwo kwohereza ubutumwa. Ariko muri iki gihe, ntidufite gusa telefone, fagisi, Imeli, na Intaneti, ahubwo dufite n’inzandiko zihutirwa, izigomba gutangwa umunsi ukurikiyeho, bityo dushobora kwohereza ubutumwa bukomeye kuri uwo munsi bukagera iyo bujya kuri za kilometero ibihumbi.
Kubera gutera imbere mu buhanga na tekinolojiya twagombye kugira umwanya wo kwishimisha kurusha ibindi bihe byose mu mateka, ariko si ko biri. Kubera kwihuta iteka kw’iyi si abantu benshi basa n’ababura igihe cyo guhumeka. Mbega urwamenyo!
Ku mukristo, Robert Banks afite uburyo abivugamo:
“Ku by’igihe, abakristo bo bibamereye nabi kurusha abandi. Ibi bikunze kubaho cyane cyane iyo baba mu migi minini, bakaba bari mu bakire, bakaba bafite imyanya ikomeye ku kazi, cyangwa bakaba bafatanya akazi ko mu biro n’ak’imuhira.
Abakristo n’abantu barerewe mu bukristo, bakunze gufata akazi kabo neza kurusha abandi. Banaha agaciro ibyo kwita ku miryango yabo. Kandi bakunze kuba mu b’imbere aho baba no mu mashyirahamwe afasha. Ingaruka z’uko kwitangira umurimo, umuryango ni nk’uko umuhungu wanjye w’imfura yabivuze ati:’abakristo ni nka gari-ya-moshi - bahora bagenda, bihuta, kandi buri gihe bakerewe”96
Niba ari umupasitoro w’itorero rinini , igihe kirushaho kugorana. Bitewe n’ubwinshi bw’ibyo abapasitoro basabwa kandi abantu baba babatezeho, kubona igihe cyo kubisohoza byose bisa n’ibidashoboka. Bakunze kwiyangiriza mu gushaka uko barangiza gahunda zabo zose. Abapasitoro n’abagore babo basa akenshi n’ubwato bugenda nijoro.
Intego y’iyi nyigisho
Uko iyi nyigisho ikozwe n’icyo igamije si ukugira ngo abakristo barusheho kubona ibibafata igihe. Icyo dushaka si ubugingo buhorana akazi kadashira. Igikenewe ni ugukoresha neza igihe dufite n’uburyo Bibiliya itwigisha iby’igihe ku isi duhereye ku bo turi bo nk’abakristo, aho turi, ibyo dukwiriye cyangwa tudakwiriye gutegereza muri iyi si, n’impamvu tuyirimo.
Muri iyi si yacu yita ku byo gukora ibintu neza, umurimo wose ugera ku kintu gifatika uhabwa agaciro kandi igihe gifatwa mu buryo bw’ikigirira abantu benshi akamaro. Iyo tutagikoresheje mu buryo ubwo ari bwo bwose buzana inyungu, igihe gihise kiba gipfuye ubusa. Ibyo dukora byose bigomba kugira icyo bigeraho kigaragara kandi ibi birimo n’igihe cyacu tumara dusenga, twaba twiherereye twenyine n’Imana cyangwa duteranye turi umubiri wa Kristo.
Abenshi muri twe batekereza ko igihe ari ikindi kintu: Ni ubukungu. Byongeye, ni ubukungu rukumbi bwihariye. Igihe ntigishobora kurundwa nk’amafaranga cyangwa guhunikwa nk’ibikoreshwa mu nganda. Nta kundi twakigira atari ukugikoresha, twabishaka cyangwa tutabishaka, ku giciro kidahinduka cy’amasegonda 60 mu munota. Igihe ntigishobora guhagarikwa nk’imashini cyangwa gusimburwa nk’umuntu. Igihe cyahise ntikigaruka.97
Birumvikana ko igihe ari ubukungu kandi ko tutagomba kugitakaza twaragihawe n’Imana. Ibyanditswe bigira icyo bibivugaho. Ariko gukina, kwishimisha, kuruhuka no kwihumuriza indabyo z’amaroza ibi bisanzwe, ese ni uguta igihe? Tumaze gutera intambwe, icyakora, aho n’igihe cyo kwishimisha cyafashe uburyo bugirira benshi akamaro. Tugomba gufata igihe cyacu tutari ku kazi, ku mpamvu iyo ari yo yose (gusenga, kwishimisha, gukina n’ibindi) nk’uburyo bwo gutuma turushaho gukora neza byaba ku kazi cyangwa mu murimo wa gikristo.
Mukwandika agira ngo twitondere akamaro n’impamvu zo kwiga kuruhuka no kwishimira igihe cyo kwishimisha, Swindoll yaravuze ati:
“Umurimo ugenda uhinduka vuba ni cyo cy’ingenzi kiranga umukristo w’Umunyamerika. Igisubizo kuri byinshi mu ngorane zacu (ni ko tubwirwa) ni ‘ugukora cyane kurushaho’. Na none ni ukongeraho ibinaniza by’ibanze, ‘Nturagakorera Umwami by’ukuri niba utarahata ngo ugere aho unanirwa’. Karira maguru si we karira mugisha.”98
Ingorane duhura nazo muri iyi si yacu ya none si uko igihe Imana Isumba byose yaduhaye kingana, ahubwo ni uko tubona igihe n’ubugingo ubwabwo, n’uko dukoresha igihe dufite.
Nk’Uwiteka, Imana ntibura igihe nka twe. Irakigenga. Kuri Yo umunsi umwe ni nk’imyaka igihumbi kandi imyaka igihumbi ni nk’umunsi umwe (1 Timoteyo 1:17; reba 2 Petero 3:8). Ibona ibyashize, ibiriho ubu, n’ibizaza nk’aho ari bimwe. Ariko aho umuntu atandukaniye n’Imana, ni uko ari uwo akanya gato kandi akaba afite iherezo, akagira gusa amasaha 24 Buri munsi ni umubare w’iminsi y’ubugingo Imana imuha.
Ibi ntibivuga, icyakora, ko ubugingo bw’akanya gato bw’umuntu butagira icyo buvuze kandi ko butagira amashami iteka ryose. Mu kuri, Bibiliya itwigisha ko igihe ari ubukungu n’ubusonga twese tuzabazwa imbere y’Imana. Ariko iyo tutitonze, dushobora kugwa mu mutego w’abanyaburayi babona igihe nk’ikigirira abenshi akamaro aho gukora neza no kugera ku by’icyubahiro cyangwa gukora ibintu bibyara inyungu kuba intego y’ingenzi cyane. Iyo ibi bibayeho, tubura ububasha bwo kwishimira Imana, abantu, n’ubugingo yaduhaye. Na none, nk’uko biri mu bugingo bwose, dukeneye kugereranya kwa Bibiliya. Hatariho uku kugereranya duhinduka abahinda-mushyitsi, abakurikiza amategeko bakica ibyishimo, kandi dushobora kurimbura ubushobozi bwacu bwo kuba abo Imana yaduhamagariye kuba.
Ingorane z’ ubugome bw’igihe
Aho kuba inshuti, igihe twagihinduyemo umugome. Kandi twemereye uyu mugome kutwinjiramo no kugenga ubugingo bwacu. Iyo witegerezanye ubushishozi iyi si yacu, ushobora kubona neza ugusubira inyuma kw’imibanire yo mu bugingo bwacu n’imibanire yacu n’abantu byazanywe n’ububi bw’igihe no kutamenya icyo igihe ari cyo ukurikije Bibiliya. Ku byerekeye uku gusubira inyuma, Robert Banks yaravuze ati :
Afashe igishushanyo cy’igikinisho gisanzwe cy’abana, Don MacLean yagereranije umuntu uringaniye n’umutwe w’icyo gikinisho uzunguruka :
Kuzenguruka uzunguruka iyi si ni ko ugenda,
Kuzenguruka mu bugingo bw’abantu urabizi ...
Uzageza he uzunguruka umunsi ku wundi?
Uzarekeraho ryari kuzungurutsa ubugingo bwawe?
Nk’ingaruka, guhura kwacu n’abandi kuragenda kugabanuka ahubwo kugahinduka nko gukoreshwa n’imashini. Twishyira hamwe kurusha uko dushyikirana, tukifata aho kwirekura, tukikomereza cyangwa tukanyuranaho aho kuruhuka no gutinda gato. Umubare w’inshuti magara zacu uragabanuka n’ubwiza bw’ubugingo bwo gushakana kwacu burakendera.99
Kugira ubumwe bw’ingenzi n’abantu bitwara igihe, kandi kubera ibyo, ibigirira abenshi akamaro cyangwa ibyibanda ku gutanga umusaruro, bituma tugabanya igihe cyo kwitangira gushaka ubumwe buhamye mu muryango n’inshuti.
Ubugingo bw’itorero bwangizwa n’amananiza y’igihe. Hari amanama menshi, gahunda nyinshi, imiryango myinshi, n’ibinaniza bindi byinshi bihamagara umubiri wa Kristo ngo genda, genda, kandi ngo kora, kora. Inkurikizi zica intege imibanire yacu n’Imana, n’undi n’undi, n’igihe dukeneye cyo gutekereza, gutekereza ku Ijambo ry’Imana, no kumenya ukuri kwayo. Muri iri siganwa ryo guhora muri jugujugu, tunanirwa kumenya abo turi bo, impamvu turiho, n’aho twerekeza. Tumeze nka wa muderevu wa bisi wabwiye abagenzi ati, ‘Mfite inkuru nziza n’inkuru mbi. Inkuru mbi ni uko twakatiye ahatari ho tukaba twayobye. Ariko, ntimugire ubwoba, inkuru nziza ni uko turimo dukoresha igihe kinini’. Bisa n’aho kugenda ubwabyo, kugenda n’intambwe ndende, ari ingorane ubwayo aho byatujyana hose. Dusigaye dukunda kwihuta ku bwo kwihuta ubwabyo. Twifuza ko orudinateri zacu zihuta nk’urumuri. Iyo bifashe amasegonda icumi ngo orudinateri ibike idosiye y’amapaje 30 turarambirwa tukivovota. Twifuza ko byakorwa mu bice by’isegonda. Ariko se ntibyumvikana ko iyo umugenzi atazi neza inzira, ahagarara akabaza aho ari n’aho inzira arimo imujyana, aho gukomeza iyo nzira atitaye ku muvuduko we?
Hari igice cyo muri Mariko kivugana imbaraga ibi byo gutwarwa n’ibikorwa cyangwa se umubare w’ibyo twakoze kandi dushobora gukora. Muri Mariko 6, tubwirwa ko abigishwa, igihe bari bavuye mu murimo ubafata igihe, bateraniye iruhande rw’Umwami Yesu, maze batangira kumubwira ibyo bari bakoze kandi bigishije (umurongo wa 30). Mu nyandiko y’ikigiriki, birumvikana ko abigishwa bari bashishikajwe n’ibyo bagezeho, hamwe n’ibyo bakoze. Ibi bigaragarira mu gusubiramo ijambo “hosos,” ‘kangahe, bingahe’. Ikigiriki gisomwa gutya ‘Bamubwiye uko ibyo bari bakoze n’ ibyo bari bigishije byanganaga’. Ariko ku murongo wa 31 tuhasoma aya magambo atangaje kandi atera kwibaza ‘Arababwira ati, “muze mwenyine ahiherereye, muruhukeho gato” (kuko hari benshi banyuranamo, bikaba ari urujya n’uruza; babura n’uko barya’. Ibi ntibyari ingorane z’igihe gusa, ahubwo ni iz’uruhare rwo kugikoresha mu buryo bwashoboraga gutuma icyo gihe bari bafite kigira akamaro.
Ibi byerekanwa mu buryo busekeje mu mugani ukurikira wo guhaza abantu 5,000. Iyi nkuru yari igenewe kubigisha uburyo bari bakeneye, kurushaho, igihe cyo kwiherera bonyine na We ngo bavome ku bukungu bw’ubugingo bwe bw’icyubahiro kugira ngo babashe gukoresha neza igihe bari bafite. Ntibyari gusa ngo bakoze ‘ibingana iki’, ahubwo ni uwari ushinzwe ubugingo bwabo. Kandi ku bw’ibi, bari (nk’uko biri kuri twe) bakeneye kumva Ijambo Imana yabwiye Eliya ngo ‘Genda ... wihishe’ (1 Abami 17:3).
Uko Bibiliya ibona igihe
Inshamake
Muri iyi si yateye imbere, dukunze kureba igihe nk’ikintu cyiza kidafatika, ariko se igihe kibonwa gite muri Bibiliya?
‘Nta jambo rusange rivuga ‘igihe’ mu Isezerano rya Kera, kimwe n’uko hatariho amagambo yihariye ku gihe ‘cyashize’, ‘icy’ubu’, n’ ‘ikizaza’. Ijambo ry’Igiheburayo rikoreshwa mu kuvuga ‘igihe’ ni ayt, ryerekeye by’ukuri ku mwanya cyangwa ku burambe bw’igihe ikintu kibaho (1 Samweli 9:16; Umubwiriza 3:1-8; Ezira 10:13; 2 Ngoma 24:11). Irindi jambo, ‘olam’ ryerekeye ku gihe kidashobora kubarwa, cyaba icyashize (Umubwiriza 1:10) cyangwa ikizaza (Mika 4:7). Mu gihe bitavugwa ‘igihe cy’iteka’ mu buryo bwo kuvuga ibitagira iherezo, ryerekana ku burambe bw’igihe burenze ibyo umuntu ashobora gusobanukirwa. Irindi jambo rizwi na bose, mo’ed rivuga igihe cyagenwe, ni ukuvuga igihe cyagenewe ikintu runaka ngo kibeho nk’umunsi mukuru (Abalewi 23:2,4). Mu yandi magambo, igihe mu Bisirayeli ba kera nticyafatwaga nk’ikidafatika ahubwo cyari cyerekeye ibintu bibaho byaba iby’igihe gito cyangwa kirekire.’100
Inkoranya nshya ya Bibiliya yongeraho ibi bikurikira byerekeye uko igihe kibonwa mu Byanditswe:
“Abaheburayo bari bafite uburyo bwabo bwo kubara uko igihe cyashiraga, ‘ariko uburyo bwakunze gukoreshwa mu gusobanura amagambo ‘ibihe’ bwerekeraga ku gihe cyagenwe, igihe kiri cyo, umwanya ku kintu cyangwa ku gikorwa. Ijambo rikoreshwa cyane ni ‘et (reba Umubwiriza 3:1 n’imirongo ikurikira ku gukoreshwa kwihariye); Z‘man na ryo rifite ubusobanuro nk’ubwo. Mo’ed riva ku busobanuro bw’inkomoko ‘kugena’ kandi rikoreshwa ku bihe bisanzwe nk’ukwezi kwabonetse (urugero Zaburi 104:19) n’iminsi mikuru yagenwe (urugero Kubara 9:2). Mu buryo bwihariye, aya magambo yose akoreshwa ku byerekeye ibihe byagenwe n’Imana, umwanya utangwa na Yo (urugero Gutegeka 11:14; Zaburi 145:15; Yesaya 49:8; Yeremiya 18:23). Mu Isezerano Rishya ijambo ry’Ikigiriki kairos rikunze kugaragara mu buryo busa n’ubu, nubwo ritavuga umwanya ukwiriye” (reba Luka 19:44; Ibyakozwe 17:26; Tito 1:3; 1 Petero 1:11).
Bityo Bibiliya ntivuga ku kudafatika guhoraho kw’igihe ahubwo ibyatanzwe n’Imana mu bihe bimwe byo mu mateka. Ubu buryo bwo kubona igihe bushobora kwitwa igihe kirambuye, aho kuba igihe kigenda kigaruka nk’uko igihe cyakundaga gufatwa mu bihe bya kera; umugambi w’Imana ugenda ugana ku by’uko igihe cyashize kitagaruka. Ibintu ntibipfa kugenda cyangwa kugaruka aho byatangiriye. Ariko kuvuga ko igihe kirambuye nk’uko Bibiliya ibivuga ntibyerekana ko igihe n’amateka bibaho mu buryo bw’ibintu bikurikirana, mu buryo butakwirindwa; ahubwo Bibiliya yibanda ku bihe, aho Imana ubwayo ikora iby’imigambi yayo mu isi (* Umunsi w’Uwiteka).101
C.H. Pinnock, mu nkuru ye ku gihe muri ‘The International Standard Bible Encyclopedia’ atubwira ku kudatanga umusozo rusange udasobanutse mu kwiga amagambo avuga igihe mu Isezerano rya Kera n’Irishya. Mbere yo kuvuga ku magambo akoreshwa ku gihe, aravuga ati :
“Kwiga amagambo akoreshwa ku gihe muri Bibiliya uyakuye mu bice arimo atakaza ubusobanuro bwayo bw’igihe cyo mu Byanditswe. Inyigisho za Bibiliya ku gihe (cyangwa ikindi kintu cyose) ntizishingiye ku buryo bw’iyiga-indimi, bwo gufata amagambo ari ukwayo, ahubwo ni ku buryo Bibiliya ibivuga n’amagambo ikoresha...”102
Ibi ntibivuga ko twirengagiza ubusobanuro bw’aya magambo, ahubwo ko tugomba kuyarebera mu bice arimo, hanyuma Pinnock akavuga ku magambo y’Igiheburayo n’Ikigiriki akoreshwa ku gihe. Agera ku musozo umwe nk’izi nkuru zavuzwe haruguru. Hanyuma ku byerekeye ubusobanuro Bibiliya iha igihe, aravuga ati:
Mbere na mbere, Bibiliya ibona igihe nko gukurikirana kw’iminsi umuntu abona iby’isi bihita. Abantu bahabwa iminsi yabo yabagenewe; Uwiteka aratanga kandi akisubiza (Yobu 1:21) ... Mu by’ukuri, Imana igenga ibihe by’umuntu (Zaburi 31:15; 139:16). Ku bw’icyaha, amateka yabayemo ibikorwa by’abantu baguye.
Imana yerekana ubuntu bwayo bucungura inyoko-muntu yazimiye hakoreshejwe amateka. Ukugenga amateka kwayo (Abefeso 1:11) kugaragarira ku mateka y’ibikorwa bicungura (Yesaya 46:4-10) 103
Amahame y’ubusonga mu by’igihe
Natangajwe buhoro n’ubuke bw’ibice bivuga ku gukoresha igihe ugereranije urugero n’umubare w’ibice bivuga ku busonga mu by’amafaranga. Ibice byinshi byerekeye ubutunzi n’amafaranga, ariko bike byerekeye igihe. Ahari gutangara kwanjye guterwa n’ibihe tugezemo n’ukuntu dukoresha igihe n’uko tukibona nk’ubutunzi kimwe n’amafaranga.
Kuba ibice bike ari byo bivuga ku gihe ntibivuga ko uko dukoresha igihe bitagira umumaro kubera ko byumvikana ko bifite umumaro. Uku kunyuranya ntikuvuga icyakora ukuntu abanyaburayi bafata igihe n’uko bacyitaho nk’ikintu kigomba gukoreshwa mbere y’uko cyangirika.
Uko iyi si yateye imbere ibona igihe, bishobora kugaragazwa no gutandukana n’imvugo zo mu mico itandukanye. Urugero, abanyamabanki ‘mu Bwongereza bavuga ko isaha yiruka, mu gihe muri Espaniya bavuga ko igenda’.104 Ibi bifite ingaruka zikomeye ku buryo abantu babona igihe. ‘Niba igihe cyihuta, nk’uko Abongereza bavuga, tugomba kwihuta tukagikoresha mbere y’uko kigenda. Niba igihe kigenda, nk’uko abo muri Espaniya bavuga, umuntu ashobora kucyishimishaho.’105
None ni ayahe masomo dushobora gukura mu Ijambo ry’Imana ku byerekeye ubusonga mu by’igihe?
Utwigishe kubara iminsi yacu, uburyo butuma dutunga imitima y’ubwenge.
Zaburi 90 ni ugutekereza (imirongo 1-11) no gusenga (imirongo 12-17). Amasengesho ava mu gutekereza k’umunyezaburi ku by’uko Imana ari Nkuru kandi Ihoraho biyitandukanya cyane n’umuntu w’intege nke, w’umunyabyaha, kandi w’akanya gato. Muri iyi Zaburi, Mose yasengeye ibishobora kuva mu gutekereza kwe, cyane cyane ngo ashobore kugira ubushobozi bwo guhesha ubugingo Imana yamuhaye akamaro kandi ngo Imana yemeze cyangwa ihamye umurimo w’ibiganza byayo (umurongo wa 17). Yashakaga ko ubugingo bwe bugirira Imana akamaro kandi ko bugira agaciro iteka, ariko igice cy’ingenzi muri ibi, cyari ukumenya agaciro n’umugambi by’igihe cye ku isi. Ingorane z’umuntu ni uko akunda mu gihe gito aho kuba iteka. Ariko se gucunga igihe bitangirira he? Si ukubara gusa ko ubugingo ari buto, ahubwo iminsi igereranije yari asigaje ukurikije uko ubugingo bw’umuntu buri mu rugero rwo hagati bwareshyaga. Hamwe n’ubwo burambe bw’ubugingo, yasabye ko yakwitangira kuzanira Imana umusaruro mu bwenge bwayo bityo yagombaga kubaho mu bwenge, agendera mu mucyo w’ubwenge bw’Imana (reba Abefeso 5:15-18).
Kubara iminsi yo kubaho kwacu byagombye kubamo gusuzuma uko dukoresha n’uko ducunga igihe. Ibi bivuga gusuzuma ahantu n’ukuntu dukoresha iminsi yacu. Niba tubona dufite byinshi byo gukora bitubuza kumara igihe dusoma Ijambo ry’Imana, tugomba kwibaza impamvu. Reka mbahe impamvu enye zituma abantu bagira ibyo bakora byinshi, ariko ntibagire aho bajya mu byerekeye kuzigama iby’iteka, cyangwa se mu gusohoza ubushake bw’Imana.
(1) Abantu bashobora kugira byinshi bakora bitewe no kwikunda. Abantu bashaka kugaragara ko bakomeye. Muri iyi si yacu, gahunda zirimo ibintu byinshi byo gukora, umubare munini w’amasaha n’ibyo akora byinshi bifatwa nk’ibyerekana uko umuntu aba yarageze kuri byinshi cyangwa se akomeye. Dupima abantu, na twe ubwacu turimo, mu byo dukora no mu byo tugeraho, bityo bigatuma twiha gahunda ndende.
(2) Abantu bashobora kugira byinshi bakora ari uburyo bwo guhisha ubunebwe bwabo. Kujya hirya no hino mu bintu akenshi bitari ngombwa ni uburyo rimwe na rimwe bwo kwihunza ibitureba by’ingenzi cyangwa se bikomeye kurushaho. Ibi bikunze kuboneka ku bapasitoro. Bamwe bashaka kugira byinshi bakora bitandukanye aho kumara amasaha menshi bakora kandi batekereza ku Ijambo ry’Imana cyangwa igice cyo mu Byanditswe. Niba umupasitoro adafata igihe cyo kwiga no kumenya Ijambo ry’Imana, mbese yashobora ate kuyobora abantu ku mazi atuje kandi acecetse y’Ijambo ry’Imana?. Iri hame ni iryacu twese.
(3) Abantu bashobora kugira byinshi bakora kubera kwifuza. Abantu barifuza cyangwa bakunda ibintu. Matayo 6 ni igice kizwi na bose gisobanura ibi. Abantu, barakora, bagakora, bagakora kubera bafite iby’ibanze by’akajagari kandi ntibanyurwa; ibihagije nta na rimwe bibahaza. Nk’ingaruka, bakurikirana ibyo muri ubu bugingo kuva mu gitondo kugeza nimugoroba. Iyo binjije amadolari 70.000 uyu mwaka, umwaka ukurikiyeho bateganya imirimo myinshi kurushaho, bityo bakaba bakwinjiza amadolari 90.000. Kwifuza amafaranga ni ikintu kimwe. Ibi bishobora kubamo kwifuza imbaraga, guhimbazwa, icyubahiro, imyanya, ubutunzi n’umutekano.
(4) Abantu bashobora kugira byinshi bakora kubera bita ku gushaka gushimisha abantu aho gushimisha Imana. Ntibigeze biga kuvuga ‘oya’ bigira akamaro ku bushobozi bwacu bwo guhorana iby’ibanze by’Imana imbere yacu. Niba tudakoze gahunda y’ibyo tugomba gukora ngo tumenye ibyo dukwiriye gukora n’ibyo dukwiriye kureka, abandi bazabidukorera. Ibyacu bizaba uburyo busa no kugambanirwa aho kuba ibyo twiyemeje. Icyitegererezo cyiza kiri mu Byakozwe 6:1-7. Igihe intumwa zihuye n’ikibazo cyo gufasha abantu, zagikemuye zibanza gushyiraho iby’ibanze zikurikije amahame yo muri Bibiliya. Zaravuze ziti : ‘Ntibikwiriye ko turekera kwigisha Ijambo ry’Imana, kwicara ku meza tugabura. Nuko bene data mutoranye muri mwe abo twashyira kuri uwo murimo.’ Aho kugira ngo bongere uyu murimo ku byo bari basanganywe, bahaye abandi ububasha bwo kuwukora. Iby’ibanze byo muri Bliblia n’ubushake bw’Imana kuri twe, buri muntu ku giti cye bigomba kwerekana ibyo dukora aho kuba ibyo abantu bashaka cyangwa bakeneye.
Kubara iminsi yo kubaho kwacu, binavuga gusuzuma uko igihe dukoresha kimeze. Uburambe bw’igihe tumara ku kintu akenshi ntabwo ari ingenzi nk’uko icyo kiba kimeze. Ntitugomba kureba aho igihe cyacu kijya gusa, ahubwo n’uko tugikoresha n’impamvu. Mu kuvuga uko dukoresha igihe nshaka kubaza niba tugikoresha neza. Ese tugikoresha neza? Mujya mufata igihe cyo gusoma Ijambo ry’Imana n’indi mishinga isaba gutekereza no kuba menge iyo mutananiwe, cyangwa se murumva mufite intege? Iyo muri hamwe n’umuryango wanyu, mbese ubwenge bwanyu n’umutima wanyu biba byibereye ahandi? Ese mufite ibibarangaza? Urugero, nk’iyo muri mu rusengero, muba muriho mutekereza iki?
Impamvu ni ngombwa cyane. Tugomba kureba impamvu n’intego byacu mu gukoresha igihe. Nk’abizera dukeneye intego n’umugambi. Ibyo dukora byose byagombye gukorwa mu buryo busohoza intego za Bibiliya. Dukeneye (a) imigambi (y’ako kanya cyangwa y’igihe kirambye buhoro), (b) intego (z’igihe kiringaniye), na (c) umurimo twitumye (w’igihe kirekire). Bityo icyo dukora cyose mu gukoresha igihe cyacu cyagombye gushingira kuri ibyo. Ibi birimo kuruhuka, gukina, kugorora ingingo, kwishimisha, kimwe no gukora, gufasha n’umurimo w’Imana.
Bamwe mu ntiti n’abahimbyi bakomeye ni abantu baruhukaga buke. Kuki? Kubera ko byabafashaga gutekereza no gukoresha neza igihe cyabo. Bari abantu bafite intego bagamije (1 Abakorinto 10:31).
Uwiteka, Umenyeshe iherezo ryanjye, n’urugero rw’iminsi yanjye; Menye ko ndi igikenya. 5 Dore, wahinduye iminsi yanjye nk’intambwe z’intoke; Igihe cy’ubugingo bwanjye kuri wowe kimeze nk’ubusa : Ni ukuri umuntu wese, n’ubw’akomeye, n’umwuka gusa. Sela.’
Ibihe iyi Zaburi yandikiwemo byari ibihe byo guhanwa kwa Dawidi mu bugingo bwe (imirongo ya 8-11). Ntitubwirwa igihe ibi byabereye cyangwa icyo icyo gihano cyari cyo. Turabona gusa ko Dawidi yumvise ukuboko kuremereye kw’Imana mu bugingo bwe kandi akaba yarababazwaga mu mutima no mu bwenge. Ariko Ibyandistwe bitwigisha ko uguhana nk’uko ari uburyo Imana ikoresha nk’umubumbyi mu gutunganya no kunoza ubugingo bw’abantu bayo. Ikoresha ubwo buryo ngo idukure mu byaha no mu bugingo bwishingikiriza kuri nyirabwo ngo itugeze mu gukura guhamye no mu kwishingikiriza Imana ubwayo mu by’Umwuka. Kubera ko ari Yo soko y’ubugingo, ni na Yo igomba kuba uburyo bwacu n’impamvu zacu z’ubugingo. Ariko mu kuyigomera, umuntu ashakira muri ubu bugingo icyo budashobora kandi butigeze bugenerwa gutanga. Umuntu areba ku kumererwa neza kwe, ibinezeza, ibyo akurikirana, ibyo ageraho, n’ubutunzi ngo abonemo agaciro, gukomera, kunyurwa, n’umutekano mu bugingo. Ariko bumwe mu butumwa bukomeye bwo muri Bibiliya ni uko ibyo bibonerwa mu Mana yonyine.
Ubugingo bw’umuntu ni ubw’igihe gito, ni nk’intambwe y’ikiganza bakoreshaga mu bipimo mu gihe cya Dawidi. Ubugingo bw’umuntu ni nk’umwuka w’umuntu ubonwa mu gitondo iyo hakonje kandi ugahita ubura. Budafite Imana , ubugingo bw’umuntu ntacyo bumaze, ni nka baringa cyangwa igicucu. Umuntu ashobora kwirundira ubutunzi bwinshi, ariko ntashobora gupfa ngo ajyane na bwo. Arabusiga kandi ntawe umenya uko icyubahiro cye n’ubukire bwe biyoyoka.
Dawidi yari azi ko umuntu adafite Imana, nta byiringiro n’umumaro w’ubugingo yaba afite. Nk’umuntu wubahaga Imana, nubwo yari ashobewe kandi ababaye, aho kwerekana uko gushoberwa kwe imbere y’abandi byashoboraga gutukisha Imana, yahisemo gufunga umunwa we (Zaburi 39:1). Mu gihe yatekerezaga ku bugingo bwe no ku bugingo muri rusange, guceceka kwe kwararangiye aravuga, ariko si imbere y’abantu, ahubwo nk’uko byagombaga kuba, ni mu masengesho ku Mana. Yasabiye gusubizwa, asaba ubwenge ngo abashe kumenya icyo Imana yashakaga ko amenya no gushyira mu bikorwa akurikije ko ubugingo ari bugufi. Gusenga kwa Dawidi kutwereka ukuntu ibidasobanutse byo mu bugingo bidatanga ibyiringiro kereka iyo birebewe mu mucyo w’Imana ihoraho kandi izi byose n’umugambi wayo kuri twe nk’uko twabihishuriwe muri Bibiliya.
None ni iki Dawidi yasabaga igihe yasengaga ati, ‘Uwiteka, umenyeshe iherezo ryanjye, n’urugero rw’iminsi yanjye; menye ko ndi igikenya’. Bamwe bashobora kuvuga ko yasabaga, akurikije ko ubugingo bw’umuntu ari ubw’akanya gato kandi buhita nk’igicucu, ati mbese intego n’umumaro by’ubugingo bwanjye, bw’iminsi yo kubaho kwanjye ni ibihe? Ariko ahari ibi si byo Dawidi yasabaga mu by’ukuri. Yarasabaga ati, Uwiteka mfasha ngo ntashyira amagi yanjye yose mu gitebo cyoroshye, cy’akanya gato gihita cyihuta. Kubera ko Abisirayeli bagombaga kuba abagwaneza bakanafasha umunyamahanga n’umusuhuke (Gutegeka 10:18-19), bityo Dawidi yarimo asaba Imana kumufasha kubaho nk’umunyamahanga n’umusuhuke wishingikiriza k’Uwiteka muri byose (umurongo wa 12) aho kwiringira iyi si y’igihe gito.
Reba ukuntu asoza ibitekerezo bye ku guhita vuba agira intege nke k’ubugingo mu murongo wa karindwi.
“Mwami, none ntegereje iki? Ni wowe niringira.”
‘None’ ni ijambo ry’Igiheburayo atah ryerekana igihe kandi risobanura ngo ‘ubu’. Ariko iri jambo rikoreshwa akenshi nk’iribanziriza ibikurikira mu mucyo w’ibiriho ubu, ni ukuvuga ngo ‘nk’uko ibintu biriho ubu, aho mpagaze ni aha’, cyangwa se ‘nk’uko ibintu biriho ubu, ni iki gikwiriye gukorwa?’ Dawidi yarimo avuga ati nk’uko ibintu biri, nk’uko biriho muri iyi si, hamwe n’uko ubugingo bw’umuntu ku isi buri, bw’igihe gito kandi butagira umumaro, ‘mbese ntegereje iki?’ Inshinga ‘gutegereza’ ni gawa ivuga ‘gutegereza, gushaka wiringiye kubona, ibyiringiro’. Harimo igitekerezo cyo kwihanganira gutegereza mu kwizera wiringiye ko icyo wizeye kizaguha icyo utegereje. Dawidi yabishyize mu kibazo. Mbese hari icyo ntegereza kuri ubu bugingo n’ibihendo byabwo ngo kinshimishe cyangwa kinyereke agaciro k’ubu bugingo? Aherako atanga igisubizo cye yikiriza. ‘Ibyiringiro byanjye biri muri wowe’. Imana yonyine ni Yo yari ibyiringiro bye.
Kuba ibisonga byiza mu by’igihe ntibivuga ko tudakwiriye kwishimira ibintu byiza byinshi Imana iduha muri ubu bugingo. Ni koko muri 1 Timoteyo 6:17 hatwigisha ko Imana ‘iduha byose ititangiriye itama, ngo tubinezererwe’. Ariko tugomba kumenya ko mu kunezerwa kwacu, tutagomba gushyira ibyiringiro byacu mu bitiringirwa byo muri iyi si byo kumererwa neza cyangwa ibyishimo cyangwa imbaraga cyangwa umwanya cyangwa ubukire, ahubwo ni mu Mana yonyine (1 Timoteyo 6:17; Zaburi 62:1-12). Bityo Dawidi asoza iyi Zaburi asaba Imana kumukuriraho igihano ngo yishimire igihe afite ku isi (umurongo wa 13).
1 Timoteyo 6:17 ‘Wihanangirize abatunzi bo mu by’iki gihe, kugira ngo be kwibona, cyangwa kwiringira ubutunzi butari ubwo kwizigirwa, ahubwo biringire Imana, iduha byose itimana ngo tubinezererwe.’
Zaburi 62:1-12 ‘Umutima wanjye uturiza Imana yonyine: Ni Yo agakiza kanjye gaturukaho 2 Niyo gitare cyanjye yonyine n’agakiza kanjye. N’igihome kirekire kinkingira : Sinzanyeganyezwa cyane. 3 Muzageza he gutera umuntu, ngo mumwicane mwese, Nk’inkike ibogamye, nk’uruzitiro runyeganyega? 4 Iki cyonyine ni cyo bajya inama, ni ukugira ngo bamusunike, ngo agwe, ave mu cyubahiro cye : Bishimira ibinyoma : Basabirisha umugisha akanwa kabo, ariko bavumisha imitima yabo. Sela. 5 Mutima wanjye, turiz’Imana yonyine; kuko ari yo ibyiringiro byanjye biturukaho. 6 Ni yo gitare cyanjye yonyine n’agakiza kanjye; Ni igihome kirekire kinkingira : sinzanyeganyezwa. 7 Imana ni y’irimo agakiza kanjye n’icyubahiro cyanjye : Igitare cy’imbaraga zanjye n’ubuhungiro bwanjye biri mu Mana. 8 Mwa bantu mwe, mujye muyiringira : Ibyo mu mitima yanyu mubisuke imbere yayo : Imana niyo buhungiro bwacu. Sela. 9 Ni ukuri aboroheje ni Umwuka gusa, kandi abakomeye ni ibinyoma : Ni bashyirwa mu gipimo, ntibazika, bazateruka; Bose bateranye, Umwuka ubarusha kuremera. 10 Ntimwiringire agahato, Ntimwizigirire ubusa kunyaga : Ubutunzi nibugwira, ntibuzabaherane imitima. 11 Imana yavuze rimwe; nabyumvise kabiri, ngo Imana ni yo ifite ububasha : 12 Kandi ni wowe, Mwami, ufit’imbabazi : kuko witura umuntu wese ibikwiriye umurimo we.’
‘Ikintu cyose kigenerwa igihe cyacyo, n’icyagambiriwe munsi y’ijuru cyose gifite umwanya wacyo : 2 hariho igihe cyo kuvuka, n’igihe cyo gupfa; igihe cyo gutera n’igihe cyo kurandura ibikuri; 3 igihe cyo kwica n’igihe cyo gukiza; igihe cyo gusenya, n’igihe cyo kubaka; 4 igihe cyo kurira, n’igihe cyo guseka; igihe cyo kuboroga n’igihe cyo kubyina; 5 igihe cyo kujugunya amabuye, n’igihe cyo kuyarunda; igihe cyo guhoberana, n’igihe cyo kwirinda guhoberana; 6 igihe cyo gushaka, n’igihe cyo kuzimira; igihe cyo kwimana, n’igihe cyo gutanga; 7 igihe cyo gutabura, n’igihe cyo kudoda; igihe cyo guceceka, n’igihe cyo kuvuga; igihe cyo gukunda, n’igihe cyo kwanga; 8 igihe cy’intambara, n’igihe cy’amahoro.’
Salomo aratwigisha ko ibintu byose cyangwa ibikorwa byose mu bugingo nk’uko byerekanwe mu mirongo ya 2-8 bifite ‘igihe’ cyabyo (zeman, igihe, igihe cyagenwe) n’isizeni (eth cyangwa etz, uburambe, umwanya). Bimwe muri ibi bintu bibaho rimwe gusa mu bugingo mu gihe ibindi bigenda bigaruka. Ikintu cy’ingenzi ni ukumenya ko Imana yashyizeho ibihe kuri buri kintu cyo muri ubu bugingo (umwanya, ibyo dushinzwe, ibitugerageza) kandi ko tugomba gufata igihe cyo gukora ibikenewe. Nk’uko Banks abyerekana, ‘uko ikintu giteye, icyo umuntu ahura na cyo, intera mu bugingo cyangwa ubumwe byerekana ubwoko n’uburambe bw’igihe kigomba kugenerwa icyo kintu.’106
‘Iby’umuntu akora yirushya bimumarira iki? 10 Nabony’umuruho Imana yahaye abantu ngo barushywe na wo. 11 Ikintu cyose yakiremye ari cyiza mu gihe cyacyo. Kandi yashyize ibitekerezo by’igihe cy’iteka mu mitima yabo, uburyo umuntu atabasha gusesengura imirimo Imana yakoze, uhereye mbere na mbere ukageza ku iherezo.’
Nk’uko imirongo ya 1-8 ibyerekana, ibintu bikwiriye mu gihe cyagenwe n’Imana birimo ibintu bibiri bitandukanye kandi kimwe kirubaka ikindi kirasenya. Ibi bishobora kuzana ikibazo cyavuzwe mu murongo wa 9, ‘ibyo umuntu akora yirushya bimumarira iki?’ Ariko iki kibazo gisubizwa mu mirongo ya 10-11. Imana yakoze buri kintu ku buryo bukwiriye, buboneye (iri jambo risobanurwa ngo ‘bukwiriye’ {NASB} cyangwa ‘buboneye’ {NIV} mu gice cya 5:18) mu gihe cyacyo. Ijambo ry’Igiheburayo rivuga cyiza. Muri Bibiliya yitwa Septante (Ubusobanuro bw’Ikigiriki bw’Isezerano rya Kera) risobanurwa na “Kalos” rivuga “ikiri mu rugero,” cyiza, gikwiriye, gifite akamaro. Abantu batitegereje ibihoraho ntibabasha kubibona. Kubera iyi mpamvu, Imana yashyize mu mutima w’umuntu gusobanukirwa iby’iteka ngo abashe kureba hirya y’ubu bugingo. Ibi, birumvikana, ni ukuri ku babona uko igihe kivugwa mu Ijambo ry’Imana. Mu Isezerano Rishya bisobanurwa mu buryo bw’abahagarariye Imana ku isi / abasuhuke.
Nyamara, ntibyoroha iteka kumenya akamaro k’umwanya wihariye mu gihe. Hamwe na Pawulo dushobora gushoberwa mu bihe bimwe na bimwe, ariko ntitugomba kwiheba (2 Abakorinto 4:8). Ntitumenya iteka agaciro k’ibice by’ibihe, ariko dushobora gusubira mu magambo y’umunyezaburi: ‘Ariko ku bwanjye ni wowe niringiye, Uwiteka, naravuze nti: “Uri Imana yanjye. Ibihe byanjye biri mu maboko yawe …” (Zaburi 31:14 - 15a).107
Umubwiriza 9:12 - 13
‘Erega nta muntu uzi igihe cye, ukwo amafi afatwa mu rushundura, n’inyoni nazo zikagwa mu mutego, uko niko abantu nabo bategwa mu gihe cy’amakuba, iyo baguwe gitumo. 13 Kandi nabonye ubwenge munsi y’ijuru, bwambereye igikomeye.’
Aha Salomo araduha imyifatire umuntu wese akeneye. Bagomba kubaho nk’abari mu Uwiteka kandi bagafata imyanya hafi ya yose Imana ibaha, ariko bagomba gusobanukirwa iteka ko ibivugwa n’uburambe bw’ubugingo bitamenywa mbere. Nta n’umwe ushobora guhamya ko azanesha cyangwa atabona bitaraba uko Imana izamugenza.108 Umubwiriza 11:2 yongeraho ati, Ubigabanye barindwi, ndetse n’umunani; kuko utazi ibyago bizatera ku isi ibyo ari byo.
Bityo isomo ni uko dushobora ndetse twagombye kunezererwa ubugingo n’igihe Imana iduha ku isi, ariko tutamenye kandi ngo dukunde Imana, nta kintu ku isi cyagira agaciro k’iteka. Intego n’akamaro by’ubugingo ntibishobora kubonwa mu bintu cyangwa iby’igihe gito. Imana yonyine ni Yo ibiduha. Kubera ko ari uko biri, Imana ni Yo igomba kuba iy’ibanze mu bugingo (Matayo 6 : 33 - 34).
Ibice byo mu Isezerano Rishya
Abaroma 13:11 - 14
‘Nuko mujye mugenza mutyo, kuko muzi yukw’igihe cyo gukanguka gisohoye rwose. Dore agakiza kacu karatwegereye, kuruta igihe twizereye, 12 Ijoro rirakuze, burenda gucya. Nuko twiyambure imirimo y’umwijima, twambare intwaro z’umucyo. 13 Tugendane ingeso nziza, nk’abagenda mu mucyo, tutagira ibiganiro bibi, tudasinda, tudasambana, tudakora iby’isoni nke, tudatongana, kandi tutagira ishyari. 14 Ahubwo mwambare Umwami Yesu Kristo, kandi ntimuhe urwaho imibiri yanyu, ngo ibone uko ikora ibyo yifuza.’
Nuko mujye mugenza mutyo kuko muzi igihe. Intumwa iratwigisha ko dukeneye kuyobora igihe dukurikije ukuri kw’Ijambo ry’Imana n’icyo riduhishurira cyerekeye ibihe. Kumenya ibi bitubera impamvu ikomeye yo kubaho twubaha Imana nk’uko bivugwa mu mirongo ibanziriza uyu. ‘Igihe’ ni ijambo rikomoka ku Kigiriki Kairos. Ritandukanye na Chronos rishobora kuba ryerekeye ku gihe cyakoreshejwe, cyangwa se ku burambe bw’igihe, Kairos akenshi ryerekera ku gihe runaka cyangwa kizwi, kandi cyane cyane ku gukoreshwa neza kwacyo cyangwa ku biranga igihe cyihariye n’ibijyana na cyo. Bityo ryerekeye ku gihe runaka, umwanya wo gukora ikintu, igihe cy’ingirakamaro, igihe cyangwa ibihe byuzuye, igihe cyakiriwe neza, igihe cy’agakiza, cyangwa igihe gikomeye (Abagalatiya 6:10; Abakolosayi 4:5; Ibyakozwe 14:17; Abagalatiya 4:4; Abefeso 1:10; 2 Abakorinto 6 : 2; 2 Timoteyo 3 : 1). Kairos rikoreshwa inshuro 85 mu Isezerano Rishya; 30 muri zo ni Pawulo urikoresha.
Uburyo buhamye kandi bugize uko umukristo afata igihe ni ukwemera ko, hamwe no kuza kwa Kristo, igihe rukumbi cyihamya Kairos cyaratangiye, ni cyo ibindi bihe byose bifatiraho.109
Mariko 1:15, Abagalatiya 4: 4, 2 Abakorinto 6: 2 hagaragaza neza ko hamwe no kuza kwa Yesu Kristo, igihe gishya cyatangiye ari cyo gihe cyemerwa, igihe cyo kubona Imana no kugira agakiza kayo ku bw’ubumuntu n’umurimo by’umucunguzi Mesiya wategerejwe igihe. Uyu Mucunguzi yambaye umubiri w’umuntu, yigisha abantu, apfa kubera ibyaha byacu, azurwa mu bapfuye, none ubu yarazamuwe yicara iburyo bw’Imana. Ni muri uyu mwanya w’icyubahiro, ku bw’umurimo w’Umwuka Wera n’umubiri wa Kristo, Imana ishaka kwiyegereza abantu bose.
Mariko 1:15 ‘Igihe kirasohoye, ubwami bw’Imana buri hafi:nuko mwihane, mwemer’ ubutumwa bwiza.’
Abagalatiya 4 : 4 ‘Maze igihe gikwiriye gisohoye, Imana yohereza Umwana wayo, wabyawe n’umugore, kandi wavutse atwarwa n’amategeko.’
2 Abakorinto 6 : 2 ‘kuko yavuze iti : Mu gihe cyo kwemererwamo narakumviye, No ku munsi wo gukirizwamo naragutabaye. Dore none ni cyo gihe cyo kwemererwamo, dore none ni wo munsi wo gukirizwamo.’
Kubabazwa, gupfa, kuzuka, no kuzamurwa kwa Yesu si ibintu by’amateka yahise gusa. Ahubwo, ibi ni ibintu by’ingenzi mu gihe byatwakiriye mu gihe cy’agakiza cyo Pawulo yasobanuye nk’igihe cyo kwamamaza umubiri wa Kristo. Kubw’ubugwaneza bw’Imana, uyu ni umunsi abantu b’indimi zose, amoko yose, n’ibihugu byose bashobora kubona agakiza ku bwa Kristo ni twamamaza Ubutumwa bwiza.
Ariko ubwo ubu ari Kairos y’agakiza, ni n’ubundi bwoko bwa kairos, igihe kivugwa ko gikomeye (2 Timoteyo 3:1), nk’ababaho mu minsi mibi (Abefeso 5:16), kandi nk’igihe cy’ijoro. Ni igihe, icyakora, ijoro ryamaze kugenda amanywa akaba yegereje (Abaroma 13:11). Umunsi wegereje ni umunsi wo kugaruka kwa Kristo igihe azatwakira mu bihe (mu bwinshi) byagenwe mu bwami bw’imyaka igihumbi bwo kwima kwa Kristo ku isi (Abefeso 1:11).
Mu gihe kwizera kuzana agakiza no kubabarirwa ibyaha, kuzana n’uruhare rukomeye ku by’igihe. Kwizera kuduhamagarira kubaho mu bwenge kubera kamere y’iyo Kairos nk’ikomeye kandi yuzuye ibibi mu gihe na none dufite mu bwenge ukuri kw’umunsi uzaza ku mperuka y’iki gihe turimo. Guhamagarirwa kubaha Imana mu mirongo ibanza bishingiye ku gusobanukirwa neza intego isumba byose y’Imana ku bw’iki gihe cy’umwijima, kubera ko kwerekera ku kurangira kw’ibintu byose mu gice cya nyuma cy’agakiza kiza ku bantu ba Kristo. Ikivugwa ni uko dukeneye kumenya kamere y’iki gihe nk’igihe cy’umwanya w’agakiza, ariko na none nk’icy’akanya gato kandi kibi gitandukanya n’ubwiza bw’ikizaza ari cyo gihe cy’umucyo w’iteka n’ibihe byagambiriwe (Abefeso 1:11). Bityo kubaha Imana bijyana no gusobanukirwa kamere y’igihe mu mugambi w’Imana.
‘Nuko mwirinde cyane uko mugenda, mutagenda nk’abatagira ubwenge, ahubwo mugende nk’abanyabwenge 16 mucunguze ubury’umwete, kuko iminsi ari mibi. 17 Nuko ntimukabe abapfu, ahubwo mumenye icyo Umwami wacu ashaka.’
Intumwa iraduhamagarira kugenda twirinda kubera ko iminsi turimo muri iyi si y’ubu ari mibi. ‘Mibi’ ni Poneros rivuga, ikigome, kibi, kitari cyiza, gisuzuguritse, kitagira umumaro, kigira ingeso mbi, kigenda kiba kibi.110
Satani yitwa ‘Umubi’ (ho poneros) kandi ni ukuri, ububi bw’iyi minsi bwongerwa n’ibyo Satani akora nk’umutware w’iki gihe (Yohana 12: 31; 14: 30; Abefeso 2: 2; 6: 12). Iminsi ivugwa ntagushidikanya ko ari mibi kubera yuzuye ibitekerezo, iby’agaciro, no gukoreshwa bisenya kandi bitandukanye n’imigambi y’Imana, ariko na none ni mibi kubera ubwinshi bw’ibihendo n’ibigeragezo byagenwe n’Umubi mu gukura abantu ku Mana n’ubushake bwayo (2 Abatesalonike 2:10; 2 Timoteyo 2 26; Ibyahishuwe 12:9). ‘Mukoresha igihe cyanyu cyose’ cyangwa ‘mucunguza uburyo umwete’. Igihe ni Kairos ryasobanuwemo haruguru. Inshinga ni (exagarazo), ‘kubatura, gucungura, kugura byose’. Iyi nshinga ikoreshwa mu buryo bwo ‘kwongera kugura’ cyangwa ‘gucungura’ mu Bagalatiya 3:13 na 4:5 ku byerekeranye no kubatura abizera mu mategeko. Mu ijwi ryo hagati nk’aha ishobora kugira igitekerezo cyo ‘kwigurira byose’.111 Gukoresha ijwi ryo hagati byerekana inyungu ibonwa mu gucungura igihe Imana yaduhaye mu isi.
Ubugingo bwa kera bw’umwijima nk’abana bo kurimbuka bugomba guhinduka ubugingo bw’umucyo nk’abana b’Imana bashaka kwerekana ibishimisha Umwami (Abefeso 1:1-14). Hamwe n’ibi haza uruhare rwo gukoresha neza iki gihe. Impamvu, mwibuke, ni uko iminsi ari mibi. Yuzuye ibishuko n’ibigeragezo bigenewe kutubuza ubushake bw’Imana. Abefeso 5: 5-18 hashishikariza abizera kuba maso no kugendera mu bwenge bitonze kandi bayobowe n’Umwuka kugira ngo bamenye ubushake bw’Imana kandi baneshe ikibi cy’iyi minsi. Bityo, indi ngaruka y’uku kugendera mu bwenge twitonze ni ubushobozi bwo gucungura igihe kuva mu bubata bw’umumaro n’ibikorwa bitagira inyungu mu gihe hano ku isi ibyo bidashimisha Imana kandi bitagira agaciro k’iteka.
Twe gucogorera gukora neza, kuko igihe nigisohora, tuzasarura nitutagwa isari. 10 Nuko rero, tugirire bose neza uko tubonye uburyo, ariko cyane cyane ab’inzu y’abizera.’
Hakurikijwe amategeko y’isarura (imirongo ya 7 - 8), intumwa idushishikariza ubugingo bwo kwitangira ibyiza by’abandi, ku bantu bose, ariko cyane cyane ku b’inzu y’abizera (imirongo ya 9 - 10). Mu guhugura kwe, akoresha Kairos inshuro ebyiri, rimwe mu murongo wa 9, ‘igihe gikwiriye’, no mu murongo wa 10, ‘uko tubonye uburyo’. Mu murongo wa 9, Kairos ikoreshwa hamwe na ntera idios, ‘icy’umuntu, cyigenga, cyihariye’, cyangwa se ‘icyihariye, icyitaruye, igikwiriye, ikiboneye’112. Bivuga ngo, ‘mu gihe cyacyo’, bivuga igihe gikwiriye kandi kiboneye, ibi bishobora kuba kandi igihe cyo gusoroma, igihe cyo gusarura. Hari igihe kigiye kuza kizarangwa n’isarura, igihe cy’ingororano ku bw’umurimo wo kwiringirwa. Umurongo wa 9 uhinduka impamvu y’umurongo wa 10.
Mu murongo wa 10, Kairos rikoreshejwe hamwe na Hos, rikoreshwa nk’icyungo cyerekana igihe gito kivuga ngo ‘mu gihe, igihe cyose’. Mu gihe Kairos mu murongo wa 9 ivuga iby’ingororano zizatangwa mu gihe kizaza, umurongo wa 10 wo uvuga kuri Kairos y’ubu iyo Imana yageneye buri wese muri twe nk’igihe n’uburyo bwo gukora ibyiza cyangwa se kubiba imbuto nziza mu buryo bw’ibikorwa byo kwitanga kubwo gukunda abandi. Amahame agenga gukora neza ari ukubiri: (a) ukubiba kwacu nta kuntu kutazagororerwa, igihe cyo gusarura kizakurikiraho, kandi (b) dukwiriye gukora ibyiza igihe tugifite uburyo, igihe cyose Umwami akiturekeye aha ku isi. Iki ni igihe dufite cyo kubiba imbuto nziza.
Abakolosayi 4: 5-6
‘Mugendere mu bwenge, ku byo mugirira abo hanze, mucunguze uburyo umwete. 6 Ijambo ryanyu rifatanye iteka n’ubuntu bw’Imana, risize umunyu, kugira ngo mumenye uko mukwiriye gusubiza umuntu wese.’
Amagambo y’uyu murongo asa n’ayo mu Befeso 5:15, havuga ngo gucunguza uburyo umwete. Asa na none mu bitekerezo nk’Abagalatiya 6:10 ku byerekeye ibyo gukoresha igihe cyose dufite. Mu gihe mu Bagalatiya 6:10 havuga ibyo kwitangira ibyiza by’ubwoko bwose, igitekerezo aha ni ugutanga ubuhamya bwiza mu batizera. Kugirira neza abantu bose no gutanga ubuhamya bwiza birumvikana birajyana. ‘Uburyo’ ni Kairos kandi na none, aho kwibanda ku gihe runaka, intumbero iri ku gihe kiramba hamwe n’uburyo butandukanye ku bw’uburenganzira n’uruhare twahawe.113
Hamwe n’ubuhamya bwacu ku batizera, dufite uruhare mu bintu bibiri: (a) Uko twitwara, birimo imyifatire yacu, bigomba kuba byiza kandi mu buryo bushobotse bwose; kandi (b) uko twitwara nk’uko bigaragarira mu byo tuvuga, bisize umunyu neza ngo bibashe kunyura umuntu dushaka kugeza kuri Kristo.
1 Petero 1:17; 2:11
1:17 ‘Kandi ubwo uwo mwambaza mumwita So, ari ucira umuntu wese urubanza rukwiriye ibyo yakoze, ntarobanure ku butoni, mumare iminsi y’ubusuhuke yanyu mutinya.’
2:11 ‘Bakundwa, ndabahugura, ubwo muri abasuhuke n’abimukira, kugira ngo mwirinde irari ry’umubiri ry’uburyo bwinshi rirwanya ubugingo.’
‘Iminsi’ mu gice cya 1:17 ni Chronos ryerekeye gusa ku burambe bw’ubugingo bw’umuntu ku isi hamwe no guhita vuba kwabwo. Ku rundi ruhande, ijambo ‘ubusuhuke’, mu gihe na ryo ryerekeye ku guhita vuba, ryerekeza intumbero yacu ku myifatire n’imibereho ubugingo bukwiriye kugaragaza uko dukwiriye kwitwara muri icyo gihe. Tugomba kubaho nk’abasuhuke.
Ishingiro n’impamvu ry’iyi nyigisho bishingiye ku mirongo ibanza kubera impamvu zitari zimwe :
(1) Dufite Umukiza muzima n’ibyiringiro bizima kubwo kuzurwa mu bapfuye kwa Kristo, kandi turangamiye imbere kuri gakondo itabasha kubora no kwandura cyangwa kugajuka, ibikiwe mu ijuru abizera kuko ari abenegihugu bo mu ijuru (1 Petero 1: 3-4). Mu yandi magambo, gakondo yacu yo mu ijuru ni ikintu gitandukanye cyane na gakondo yacu yo muri iyi si. Umwami yabitwibukije atya:
Matayo 6: 19 - 21 ‘ Ntimukibikire ubutunzi mu isi, aho inyenzi n’ingese ziburya, kandi abajura bacukura bakabwiba; 20 mwibikire ubutunzi mu ijuru, aho inyenzi n’ingese zitaburya, n’abajura ntibacukure ngo babwibe : 21 kuko ah’ubutunzi bwawe buri, ariho n’umutima wawe uzaba.’
(2) Nka bamwe agakiza kabo karinzwe n’imbaraga z’Imana, tureba imbere ku by’agakiza kazaza bizahishurwa mu kugaruka no guhishurwa kwa Kristo (1 Petero 1 : 5 - 14).
(3) Hagati aho, tugomba kwibuka ko turi abana b’Imana Yera. Ibi bivuga ko tugomba kuba abera tukabaho nk’abasuhuke, tukazibera abatoranijwe mu buryo tubaho (1 Petero 1:15 - 19). Ni koko, nubwo kera tutari ubwoko bw’Imana, ubu turi bwo. Mu by’ukuri, ubu turi ubwoko bwatoranijwe, abatambyi b’ubwami, ishyanga ryera, abantu Imana yironkeye, kandi abantu bafitiwe umugambi wihariye - kugira ngo twamamaze ishimwe ry’Imana yaduhamagaye ikadukura mu mwijima ikatugeza mu mucyo wayo w’itangaza (2:9 - 10).
Nk’abizera Kristo, turi abenegihugu bo mu ijuru aho tugomba gushakira Umukiza (Abafilipi 2:20 - 21). Uku kuri n’ibi byiringiro bigomba gushimangira uburyo tubaho. Ntitugomba gutura ‘nk’abo mu isi’, babaho nk’aho iyi si ari ho imuhira cyangwa ari yo yonyine ubugingo bukeneye. Murumva imyifatirere mvuga iyo ari yo -‘tugomba kwishimisha uko dushoboye kuko tubaho rimwe gusa’-. Ahubwo, abizera Kristo bagomba kubaho nk’abasuhuke bafite ubwenegihugu n’imuhira nyakuri mu ijuru. ‘Ubusuhuke’ muri 1Petero 1:17 ni Ikigiriki Paroikia (....) kandi ryerekeye ku bugingo bw’umusuhuke uba mu gihugu cy’amahanga cyangwa cy’ubusuhuke. Ryerekana ubugingo bw’umuntu ubaho nk’umusuhuke mu mahanga kugira ngo akore, ahari nk’uhagarariye igihugu cye. Ariko kuri uyu muntu, imuhira n’ubutunzi bwe biri ahandi. Paroikia rikoreshwa ku busuhuke bw’Abisirayeli nk’abimukira mu gihugu cy’amahanga, igihugu cy’Egiputa (Ibyakozwe 13: 17) kubera ko bagombaga gutegereza igihugu cy’isezerano, igihugu cy’ Isirayeli.
Bityo, muri 1 Petero 2: 11, nko kuduhugurira kwirinda irari ry’umubiri rirwanya ubugingo kandi rishobora kwangiza ubuhamya duhamiriza ab’isi, intumwa Petero ahuza Paroikia na Parepidemos (.....) kugira ngo arusheho kudusobanurira uko tugomba kubaho no kubona igihe cyacu ku isi. Parepidemos rivuga umunyamahanga, umwimukira, umusuhuke, utuye ahatari iwabo kandi rikoreshwa aha ku bakristo bumva batari iwabo muri iyi si kubera ko ari abasuhuke (Zenos, umunyamahanga, umusuhuke) n’abimukira (parapidemos) ku isi (Abaheburayo 11:13).
Nagerageje gusobanura amagambo y’ingenzi akoreshwa aha mu kwerekana uko tugomba kubona igihe cyacu n’uko dukoresha igihe ku isi, ariko ahari nta kintu kibivuga neza nk’indirimbo y’Imana ya kera :
Iyi si si iwacu, ndi umushyitsi
Ubutunzi bwanjye buri hejuru,
kure y’ibicu
Abamarayika barandembuza
bakinguye umuryango w’ijuru
Sinshobora kwumva ndi i muhira
muri iyi si ukundi
Nubwo ntibuka neza amagambo, nibuka ko nasomye amagambo ya Harry Ironside muri kimwe mu bitabo bye bisobanura Bibiliya hashize imyaka myinshi ku byerekeye ukuntu yakiriwe mu ruganiriro rw’urugo rwiza rw’umuryango ukize cyane. Abonye uko urwo ruganiriro rwanganaga (rwari runini rungana n’inzu yose ya bamwe) n’ibirimo byose ukuntu byari byiza, aratekereza ati :Nta gitangaza kubona abantu bamwe batita ku byo gutegereza, ibyiza by’ijuru’. Icyo yashakaga kuvuga kwari uko abantu batunze nk’ibyo bakunze gutekereza ko ijuru barigezemo hano ku isi kandi bakaba babaho batyo.
Niba warigeze kuba mu bukonje bwo mu Majyaruguru y’Uburengerazuba (bwa Leta Zunze Ubumwe za Amerika) nka njye, ariko ukamenya ko mu mezi make wari kuzimukira muri Arizona y’Amajyepfo igihe gisigaye cy’ubugingo bwawe, mbese ibyo byashoboraga kugira icyo bihindura ku mibereho yawe? Niba ikoti ufite ubu rishaje, mbese ubasha kugura irishya? Ibigata by’imodoka yawe, byo kugendesha mu rubura (neige) cyangwa se imashini yawe ikuraho urubura wabigira ute? Wabigurisha cyangwa wabijyana muri Arizona? Kumenya ko igihe cyawe mu bukonje bwo mu Majyaruguru y’Uburengerazuba ari icy’umwanya muto kandi ko ushobora kuba umuturage wo muri Arizona hashyuha, byagombye guhindura imibereho yawe y’igihe usigaje mu Majyaruguru y’uburengerazuba.
Petero aratubwira ko irari ry’umubiri rirwanya umutima kandi ko rigize intango y’ibituzirikira kuri iyi si. Tureba ku kugira ibyo bintu ngo biduhe umutekano, kunyurwa, n’icyubahiro, ariko twagombye kubonera ibi muri Kristo n’iwacu mu ijuru hafite umutekano wuzuye. Ibi ni byo bigize urufatiro rukenewe ngo tuneshe intambara. Bityo hariho intambwe zitandukanye mu bice bibiri by’umurongo wa 11. Nubwo harimo ukundi kuri nko kuyoborwa n’Umwuka, ububasha bwo kurwanya irari ry’umubiri bushingiye cyane ku kuntu twitwara mu gihe cyacu kuri iyi si n’icyo dushaka gukora muri ubu bugingo.
Mbese hari ubwo waba warigeze kurebera ku rutugu rwawe ngo ubone ukurura ibisa na gari-ya-moshi ndende na bya rukururana byayo byuzuye ibintu bitarangiye, ibintu washakaga kurangiza, ariko bikaba bikiri aho, bigukurikirana aho unyura? Nta gushidikanya, kimwe cyangwa byinshi muri ibyo bya rukururana byuzuye kwicira urubanza, gushoberwa kubwo kuneshwa, no gutekereza iteka uti hari ibyo gukora byinshi birenze ibyo nashobora. Wigeze se kwibaza aho igihe kijya? Twashobora kwifuza ko habaho amasaha menshi mu munsi ariko ibyo si amahitamo, si byo? Imana yahaye buri wese muri twe amasaha 24 mu munsi nta munota wiyongereyeho. Biragaragara, amasaha 24 araduhagije ngo dukore ibyo yaduhamagariye gukora. Igihe dufite mu munsi si yo ngorane.
None se, ingorane ni iyihe? Igisubizo kimwe dushobora gutanga ni uko ingorane igomba kuba ari uko twiha gahunda n’uko tugaba igihe. Simfite imibare kuri ibi, ariko nzi ko kimwe mu bintu by’ingenzi mu mangazini acuruza ibikoresho byo mu biro ari kalendari n’ingengabihe nka ‘Day Timers’ na ‘Five Star Diary’. Nta gushidikanya izi zirafasha kandi zirakenewe. Na njye mfite imwe. Ariko iyo si yo ngorane kuko abantu benshi bakurura ibyo bya rukururana by’imirimo itarangiye ari abantu batunganya gahunda zabo kurusha abandi mu isi. Ingorane irakomeye kurushaho.
Igifatika ni uko hazabaho iteka ibyo gukora byinshi birenze ibyo dushobora kurangiza, twavuga ku bikenewe, nk’umurimo, kwishimisha, gutembera, n’ibindi. Igikenewe, icyakora, si cyo twahamagariwe. Umwami Yesu wari ufite imyaka itatu gusa ngo akore umurimo We yashoboraga gushoberwa ariko ntiyigeze ahungabana ku bw’igihe n’ibyo yagombaga gukora. Inyigisho y’ubugingo bw’Umukiza itwereka ko nubwo yari afite byinshi byo gukora, ndetse akaba yarabaga ananiwe ku mugoroba, ubugingo bwe ntibwigeze bugira gususumira cyangwa guhubuka. Buri gihe wasangaga afite umwanya wo gukunda no gufasha abantu, rimwe na rimwe akamarana umwanya munini n’umuntu umwe nka wa musamariyakazi ku iriba. Yashoboraga kwemera ko gahunda ye inyurwamo n’ibyo atateguye nk’uburyo Imana imuhaye bwo gukora umurimo We. Urugero ruri muri Mariko 6 aho yahagije abantu 5.000. Umugambi We wari ukubona ahantu hitaruye ngo aruhukeho gato, ariko abonye abantu bamukurikiye, abagirira impuhwe kuko bari bameze nk’intama zidafite umwungeri. Yafashe uwo mwanya ngo abigishe kandi ahe abigishwa be isomo (Mariko 6:30-44).
Na none, reba ibi ku murimo w’Umukiza. Yitaga cyane ku bantu n’ibibababaza. Yagiraga impuhwe, ariko ku magana yakijije, hari ibihumbi atakijije cyangwa ngo afashe. Byatewe se n’uko atari abitayeho? Si ko biri. Ni uko yari azi ibyo bari bakeneye atari byo yari yahamagariwe. Yagendaga iteka yishingikirije kuri Se kandi igihe cye n’umurimo We byayoborwaga no kugenga kwa Se n’ubushake bwe. Ahari icyitegerezo kiruta ibindi kuri ibi kiboneka muri Mariko 1:32-39.
‘ Nimugoroba, izuba rirenze, bamuzanira abarwayi bose n’abatewe n’abadayimoni. 33 Ab’umudugudu wose bateranira ku irembo. 34 Akiza benshi bari barwaye indwara zitari zimwe, yirukana abadayimoni benshi ntiyabakundira ko bavuga, kuko bari bamuzi. 35 Mu museke arabyuka, arasohoka, ajya mu butayu, asengerayo. 36 Simoni n’abandi bari kumwe na We baramukurikira. 37 Bamubonye baramubwira bati: Abantu bose baragushaka. 38 Arabasubiza ati: Ahubwo tujye ahandi mu yindi midugudu iri bugufi, nigisheyo naho, kuko ari cyo cyanzanye. 39 Ajya mu masinagogi y’ab’i Galilaya yose, abwiriza, kandi yirukana abadayimoni.’
Kuba hariho gukena gukomeye kw’abantu basabaga ko abafasha biragaragara muri iki gice. Simoni Petero aratubwira ko abantu bose bamushakaga, ariko ntiyayobowe no gukena kwabo cyangwa impuhwe ze cyangwa ubushobozi cyangwa icyubahiro, nubwo yari Umwana w’Imana ubwayo. Ahubwo, yashyize imbere ubugingo bwe : yashyize iby’ibanze imbere. Afata igihe cyo kwiherera na Se (umurongo wa 35), agashaka ubushake bwa Se no gushobozwa na We ku bwa kamere ye y’umuntu, kandi agakora ubushake bwa Se. Imyifatire ya Simoni ni iy’abantu kandi iduha urugero rwiza mu ngorane zacu. Nubwo Simoni atashoboraga gukeka ko Yesu atitaye ku bantu, ikigaragara n’uko Simoni yabonye ukubura k’Umwami cyangwa kwiherera mu masengesho kwe nk’aho nta mumaro, ndetse ahari nk’ikimenyetso cy’iby’ibanze bitari byo nubwo atari ko byari biri. Simoni yarebye gusa ku gukena kw’abantu. Yesu yabonye ibyo bakeneye, ariko abirebera mu bushake bwa Se. Simoni yatangajwe n’ubwinshi bw’abashakaga Umwami n’abigishwa be. Uko biri kose, Umwami We ntiyatangaye, haba no kwa nyirabukwe wa Petero. Simoni yari ayobowe n’irari ry’ingaruka zigaragarira abantu, abantu benshi bakijijwe, ariko ntiyari ashishikajwe n’Umwami.
Ni ukuri, umutima wa Yesu wari uremerejwe n’umubabaro yabonye kwa nyirabukwe wa Simoni. Ni ukuri yabyeretse Se. Ariko igisubizo cy’igihe cye cyo gusenga cyabaye ko yahunze ibyo bari bakeneye hanyuma agakomeza ajya mu midugudu yo hafi kubwiriza ubutumwa. Kuki? ‘Kuko ari cyo cyanzanye’, ni ko yavuze. Yari azi ubushake bw’Imana ku bugingo bwe n’uko yanga kuvanwa ku izima nubwo yari aremerejwe cyane n’ibyo bari bakaneye yabonaga iruhande rwe. Byari amahitamo akurikije ubushake bw’Imana kuri We. Nubwo isi yari icyuzuye abakennye (ku mutima), mu minsi ya nyuma y’umurimo We, mbere y’umusaraba, yashoboraga gusenga ati, ‘Nakubahishije mu isi, kuko narangije umurimo wampaye gukora.’ (Yohana 17:4). Imana yari yaramuhaye igihe gihagije cyo gukora ibyo yari yaramuhamagariye gukora kandi ibyo ni byo byari bifite akamaro. Nta bya rukururana n’imirimo itarangiye byari ku ntugu za Kristo.
Abo turi bo kwose, twaba dufite impano cyangwa dushoboye, cyangwa dukomeye, ntituzashobora na rimwe kurangiza ibikenewe bidukikije cyangwa ngo turangize ibyo tubona bikenewe gukorwa. Icyakora, dushobora kubona igihe n’ububasha byo gukora ibyo Imana iduhamagarira gukora.
None ni kuki dukurura gari-ya- moshi yuzuye ibintu bitarangiye, kwicira urubanza, no gushoberwa. Turi mu isi iramya umurimo. Ni isi yagize umurimo n’ibyo umuntu ageraho isoko y’ibanze yo gutunganirwa, umutekano, no kunyurwa. Abenshi bakunze kugira icyo gipimo kidashoboka cyo gutunganirwa ku buryo bakoresha ubwonko cyane ngo babone umusaruro kandi bakore neza. Byahindutse nk’ikiyobyabwenge bakoresha ngo bumve bamerewe neza. Ariko se kuki bagomba gukoresha ubwonko gutyo? Nta gushidikanya biterwa n’irari ryo kugera ku by’icyubahiro, kugira ibyo abandi bafite, cyangwa se kugira byinshi kurusha ibyo abandi bafite, kumva bashimishijwe na bo ubwabo, cyangwa kugira icyo baratira abandi, yaba umubyeyi cyangwa bo ubwabo. Ibuka, Intumwa Petero isobanura ibi nk’irari ry’umubiri ry’uburyo bwinshi rirwanya ubugingo.’ None uko gutunganirwa abantu bashaka ni ukuhe? Mu magambo y’ab’isi, uko gutunganirwa gushakirwa mu myanya, imbaraga, icyubahiro, kwinezeza, n’ubutunzi; cyangwa se mu bwenge, amafaranga, ubwiza, ikirangirire mu mikino ngorora ngingo, umuntu ufite umubiri wubatse neza. Ku byerekeye ibi, mperuka gusoma amagambo ateye amatsiko ku byerekeye gutunganirwa:
Ni ikigeragezo, umutego, uburozi, ikiyobya-bwenge. Birareshya, bitera amatsiko, iyo ufasheho urushaho kubikunda; birashobeza. Ni nka lisansi itwara moteri y’isi, ubukungu bushingiye ku masoko yigenga. Bitangira nk’icyifuzo bigahinduka ngombwa, uburenganzira. Bitangira nk’ibyo kwimara ubute bigahinduka ibishakwa iteka. None turabishaka.114
Igitangaza muri ibi ni uko bidaterwa n’ubwinshi bw’iby’umuntu akora, cyangwa ageraho, cyangwa afite, ahubwo ntibyigera bigaragara nk’ibihagije. Ibihagije ntibiba bigihagije. Ni yo mpamvu, ku bw’ibi cyangwa ibi biyobya-bwenge abantu basa n’abadafite igihe gihagije. Bayoboka inzira itagira aho ijyana cyangwa burira urwego rwegamiye urukuta rutariho.
Umusozo
Kuba igisonga cyiza mu by’igihe Imana itanga si ugucunga iminota ngo dukoreshe igihe cyacu mu buryo butanga umusaruro. Mu kuri dukeneye gukoresha igihe cyacu mu bwenge, ariko dukeneye kurushaho gusobanukirwa igihe mu buryo bwo kumenya ibintu bikomeye by’Imana mu mateka, ibyahise, iby’ubu, n’ibizaza nk’uko bivugwa mu Byanditswe ku by’umugambi ukomeye w’Imana. Nk’uko byavuzwe mu ntangiriro y’iyi nyigisho, intego yerekeye ubusonga mu by’igihe si uko abakristo barushaho kubona ibibafata igihe. Icyo dukeneye si ubugingo burushaho kugira ibibufata igihe. Igikenewe ahubwo, ni ugukoresha neza igihe dufite hamwe no kureba icyo Bibiliya ivuga ku gihe cy’iyi isi mu buryo butatu bw’ingenzi:
Ubwa mbere, nk’uko byagaragajwe muri 1 Petero, tugomba gusobanukirwa neza abo turi bo nyakuri nk’abakristo. Turi abana b’Imana n’abene-gihugu bo mu ijuru, hano ku isi turi abasuhuke, abagenzi, abimukira. Ab’isi ku rundi ruhande, babaho nk’abene-gihugu bo kuri iyi si bashakira umumaro n’intego by’ubugingo muri iyi si yonyine. Ku mukristo, gukurikiza amabwiriza ya Petero bivuga kwakira no gukomeza iyi myifatire mishya ku birebana n’igihe cyacu ku isi n’icyo dukoresha ubugingo bwacu.
Ubwa kabiri, nk’uko Pawulo abitwibutsa mu Baroma n’Abefeso, tugomba gusobanukirwa neza aho turi aha. Tubaho mu bihe Pawulo yise ibihe by’umwijima cyangwa ijoro nk’igihe kibi, igihe gihita vuba. Buri kintu muri iyi si kigenewe kudushoboza kugira ubugingo intego yacu y’ibanze muri iyi si. Icyo dukeneye rero ni ukugenda twitonze ngo ducungure igihe Imana yaduhaye ku isi, tukirinda gukoreshwa no gutekereza kubi bitewe n’Umubi.
Ubwa gatatu, tugomba kwibaza no gusubiza impamvu turi aho turi aha. Turi aha nk’abahagarariye Kristo bahamagariwe Ubutumwa mu isi yose bwo guhindura amahanga yose abigishwa bahereye i Yerusalemu (aho tuba) no kugera ku mpera y’isi (Matayo 28:19-20; Ibyakozwe 1:8). Tugomba guhagararira Umukiza, tugahimbaza Imana, kandi tukayishimira iteka.
2 Abakorinto 5:20 ‘Ni cyo gituma tuba intumwa mu cyimbo cya Kristo, ndetse bisa n’aho Imana ibingingira muri twe. Nuko rero, turabahendahenda mu cyimbo cya Kristo kugira ngo mwiyunge n’Imana.’
1 Abakorinto 10:31 ‘Namwe iyo murya, cyangwa munywa, cyangwa mukora ikindi kintu cyose, mujye mukorera byose guhimbaza Imana.’
Abafilipi 4:4 ‘Mujye mwishimira mu Mwami wacu iminsi yose: yewe, nongeye kubivuga nti, Mwishime!’
96 Robert Banks, The Tyranny of Time: When 24 Hours Is Not Enough, InterVarsity, Downers Grove, IL, 1983, p. 32.
97 R. Alec Mackenzie, The Time Trap, McGraw Hill, McGraw Hill, New York, 1972, p. 2.
98 Charles Swindoll, Leisure, Multnomah Press, Portland, 1981, p. 1.
99 Banks, p. 51.
100 Harper’s Bible Dictionary.
101 Harper’s Bible Dictionary.
102 C. H. Pinnock, The International Standard Bible Encyclopedia, Vol. 4, Q-Z, Revised, Eerdmans, Grand Rapids, 1988, p. 852.
103 Pinnock, The International Standard Bible Encyclopedia, Vol. 4, Q-Z, Revised, p. 852.
104 Banks, p. 144.
105 Banks, p. 144.
106 Banks, p. 175.
107 Banks, p. 175.
108 The Ryrie Study Bible, NASB, Expanded Edition, Moody Press, Chicago, 1995, p. 1028.
109 The New International Dictionary of New Testament Theology, Colin Brown, Gen. Ed., Vol. 3, Zondervan, Grand Rapids, 1975, p. 837.
110 Walter Bauer, F. Wilbur Gingrich and Frederick W. Danker, A Greek-English Lexicon of the New Testament and Other Early Christian Literature, University of Chicago Press, Chicago, 1979, Logos Library Systems, electronic media.
111 G. Abbott-Smith, A Manual Greek Lexicon of the New Testament, T & T Clark, Edinburgh, 1973, p. 158.
112 Abbott-Smith, p. 212.
113 Fritz Rienecker, A Linguistic Key To The Greek New Testament, edited by Cleon L. Rogers, Jr., Regency, Grand Rapids, 1976, p. 584.
114 Ramesh P. Richard, “Success, The Consuming Addiction,” Dallas Theological Seminary’s Kindred Spirit, Winter 1996, p. 10.
Related Topics: Basics for Christians


c: text/html

text:
Abana bagera kuri 91 bari bafite ikibazo cy’imirire mibi, barakize neza binyuze mu bufatanye hagati y’inzego z’ubuyobozi n’iz’ubuzima mu guhashya iki kibazo. Uretse gahunda zindi zisanzwe zikoreshwa zo kurwanya imirire mibi, gahunda yo kubyara abana muri batisimu ni imwe mu zafashije cyane mu gutuma iki kibazo gikemuka.
Nk’uko Dusenge Pierre ushinzwe ubuzima mu karere ka Nyabihu abivuga,nyuma yo kurwanya bivuye inyuma ikibazo cy’imirire mibi ku bana,basaba imiryango yose kubaka uturima tw’igikoni,gukamirana aho bishoboka no kwimenyereza kunywa amata aho kuyagurisha,kwitabira gahunda y’agakono k’umwana n’igikoni cy’umudugudu n’ibindi,kuri ubu abana 91 bari bafite barakize bose.
Uretse gahunda zisanzwe n’ubundi zo kurwanya imirire mibi zakurikijwe kandi zigasuzumwa neza mu midugudu no mu ngo,hari na gahunda idasanzwe yakozwe,aho abayobozi n’abandi bifite bagiye babyara muri batisimu abana bari bafite ikibazo cy’imirire mibi.
Ibi byatumye aba bana barushaho kwitabwaho, kuko uwabaga yabyaye umwana muri batisimu yamusuraga,akitanga mu bushobozi bwe akamugenera ibimukwiriye uko ashoboye, byatuma abona indyo yuzuye,akanagira inama ababyeyi b’umwana z’uko umwana yakwitabwaho uko bikwiye. Binyuze muri iyi gahunda,abana bose uko ari 91 bakaba barakize neza.
Nyuma yo gukira kwabo, kuri ubu hakaba harakozwe gahunda yo gusubira inyuma mu miryango itandukanye mu karere ka Nyabihu, kureba niba hari abandi baba bashya baba bafite ikibazo cy’imirire mibi ngo nabo bitabweho by’ubwihariko bityo ikibazo cy’imirire mibi kizacike burundu.
Mu isuzuma ryakozwe abana 262 bashya babonetseho iki kibazo mu buryo budakabije ariko 15 bo basanga bafite ikibazo cy’imirire mibi ikabije.Dusenge Pierre avuga ko harimo gukorwa ibishoboka byose ngo aba bana bitabweho by’umwihariko kugira ngo bose bazakire neza bagire ubuzima bwiza buzira indwara ziterwa n’imirire mibi.
Yaba inzego z’ubuvuzi,yaba mu midugudu,yaba mu ngo,hose bashishikarizwa kwita by’umwihariko ku bana bafite iki kibazo,bakitwabwaho kandi bagakira burundu.
Inkwavu zororerwa muri utu tuzu tw’inkwavu mubona ku kigo nderabuzima cya Birembo zifasha mu gutegura indyo yuzuye mu rwego rwo kurwanya imirire mibi kandi n’ifumbire zitanga ifasha mu gufumbira uturima tw’igikoni
Ubwo twageraga ku kigo nderabuzima cya Birembo mu murenge wa Rambura,umwe mu baforomo bahakora yadutangarije ko abana bafite iki kibazo bitabwaho by’umwihariko kandi bafite umukozi ubishinzwe.
Kuri icyo kigo twahasanze akazu k’inkwavu,aho umuforomo twaganiriye yadutangarije ko zifasha mu gufumbira uturima tw’igikoni duhari ngo haboneke imboga nziza,zimwe mubyo bifashisha bategura indyo yuzuye ngo barwanye imirire mibi ku ku bana babonye yagaragayeho kuri icyo kigo nderabuzima.
Yongeyeho ko inkwavu boroye nazo zikoreshwa mu gufasha abo bana mu mirire yabo,aho umwana ufite icyo kibazo umubyeyi we yoroherezwa kuba yabona inyama z’izo nkwavu,akazifashisha mu gutegura indyo yuzuye akagaburira neza umwana we.
Uretse uyu muforomo waganiriye na Kigalitoday ,twashatse no kumenya uko mu nzego z’ibanze bita kuri iki kibazo cyo kurwanya imirire mibi. Shema Aimable,umwe mu bayobozi b’imidugudu yadutangarije ko ku bufatanye n’abajyanama b’ubuzima.
Avuga ko bakora uko bashoboye kose ngo bashishikarize abaturage kwitabira gahunda zo kurwanya imirire mibi,zirimo kugira akarima k’igikoni,kwitabira gahunda y’agakono k’umwana,kumenya gutegura indyo yuzuye n’ibindi. Uretse abajyanama b’ubuzima n’ikigo nderabuzima akaba avuga ko kibibafashamo.
Gukurikirana ubuzima bw’umwana akiri muto,bukitabwaho uko bishoboka kose nibyo bituma abasha gukura neza,agakuza ubwenge,igihagararo n’ibitekerezo. Ibi bigatuma abasha kugira ubuzima bwiza kandi akazagirira akamaro umuryango we n’igihugu. Iyi akaba ariyo mpamvu buri mubyeyi asabwa kwita ku mwana we uko bikwiye.

robotstxt: allowed

filter: keep


text:
U Bubiligi : Abanyarwandakazi 13 babaye indashyikirwa mu burezi n’ubuhanzi
Mu Rwanda hakomeje ibikorwa bijyanye n’ukwezi kwahariwe umugore kwatangiye tariki ya 8 Werurwe. Ibikorwa birebana n’umunyarwandakazi no mu Bubiligi ntibasigaye inyuma. Bafashe iya mbere mu guteza imbere umuco mwiza n’uburere bw’abana bavukiye cyangwa bagakurira mu Bubiligi, babicishije mu buhanzi no mu bindi bikorwa binyuranye.
Batoje abana b’abakobwa n’abahungu mu matorero atandukanye yabigishaga kubyina no kuririmba, ariko icyari kigamijwe muri rusange kwari ugusagasira umuco nyarwanda, kugira (...)
Mu Rwanda hakomeje ibikorwa bijyanye n’ukwezi kwahariwe umugore kwatangiye tariki ya 8 Werurwe. Ibikorwa birebana n’umunyarwandakazi no mu Bubiligi ntibasigaye inyuma. Bafashe iya mbere mu guteza imbere umuco mwiza n’uburere bw’abana bavukiye cyangwa bagakurira mu Bubiligi, babicishije mu buhanzi no mu bindi bikorwa binyuranye.
Batoje abana b’abakobwa n’abahungu mu matorero atandukanye yabigishaga kubyina no kuririmba, ariko icyari kigamijwe muri rusange kwari ugusagasira umuco nyarwanda, kugira ngo abo bana bazamenye aho bava.
Uretse kandi n’Abategarugori b’Abahanzi, hari n’abandi bakoze ibikorwa bitandukanye mu guhuza abanyarwanda b’ingeri zose ariko cyane cyane urubyiruko. Mu nyigisho bahawe haba mu matorero cyangwa mu yandi mahuriro yabaga ayobowe n’abo bategarugori, harimo urukundo n’ishyaka. Abenshi mu bayahwe bari mu nzego z’ubuyobozi mu Rwanda, abandi barikorera ku giti cyabo.
Ababaye indashyikirwa muri abo bategarugori b’abahanzi, ku isonga haza Cécile Kayirebwa, Suzanne Nyiranyamibwa, Faïna Numukobwa, Julienne Gashugi, Alphonsine Nyiratunga na Jeanne uri mu bashinze itorero Ihanika.
Hari kandi abandi babyeyi batatu bakoze ibikorwa binyuranye bijyanye no guhuza abanyarwanda, cyane cyane urubyiruko rwari rukeneye kumenya umuco n’imibereho yaho ababyeyi babo bakomoka. Abo bategarugori harimo Valery Sebatasi, Fanny Gashugi na Marie Nyagahene.
Faïna Numukobwa umwe muri abo banyarwandakazi, atangaza ko byose byagezweho habayeho n’ubufatanye bw’abandi bane batakiriho, ariko bagomba kwibukwa kubera ko na bo uruhare bagize rukomeye mu burere bw’abana mu gihe bari bakiri mu buhunzi. Abo ni ba nyakwigendera Maggy Murefu, Rosalie Burabyo, Jeanne Karigirwa na Jeanne Gashugi.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Imitego irindwi y'amayere y'isi
1. Ubutunzi
- Ubusobanuro - Ibintu ni byo byitabwaho.
- Kugorekwa kwabwo - Uburyo bugoretse bwo kubona isi.
- Umutego - Ndi ibyo ntunze.
- Inkurikizi - Ubukire burenze urugero, kwigwizaho ibintu, gutwarwa n'ibintu, kwita ku by'ubucuruzi, gusuzugura iby'Umwuka.
2. Umurimo
- Ubusobanuro - Ngomba gukora ibintu byinshi mu bugingo.
- Kugorekwa kwawo - Uburyo bugoretse bwo kubona ibikorwa. Gushakira mu bikorwa ibyo Imana yonyine ishobora gutanga.
- Umutego - Ndi ibyo nkora, ibyo mbyaza umusaruro.
- Inkurikizi- Umurimo w'ubwonko, umaramo umuntu. Gushakira ibyubahiro mu bikorwa aho kuba mu Mwami.
3. Nyamwigendaho
- Ubusobanuro - Ngomba kwishingikiriza ku muntu umwe ari we njyewe njyenyine.
- Ukugorekwa kwe - Uburyo bugoretse bw'uko umuntu yibona. Kugira abantu ba nyamwigendaho.
- Umutego - Ni njye soko y'ubugingo bwanjye.
- Ingaruka - Kwigunga, gusuzugura ubutegetsi, kutabasha gukorera hamwe.
4. Gukora nk'uko abandi bakora
- Ubusobanuro - Kwemerwa n'abandi ni iby'ibanze kandi ni ngombwa.
- Kugorekwa kwabyo - Uburyo bugoretse bwo kubona umumaro abandi bamaze cyangwa ibitekerezo byabo.
- Umutego - Ndi uwo abandi bemera ko ndi we.
- Ingaruka - Kwishingikiriza ku gukuzwa, gushakira ibyubahiro mu kwemerwa n'abandi
5. Uko umuntu afata ibintu
- Ubusobanuro - Ibyo umuntu yizera si byo bigira icyo bivuze upfa gusa kugira icyo wizera
- Kugorekwa kwabyo - Uburyo bugoretse bwo kubona ukuri. Byanga kwemera ukuri kugaragara.
- Umutego - Ndi icyo nshaka kwizera.
- Ingaruka - Uko umuntu yumva ibintu mu bugingo, uko yumva Ibyanditswe Byera; ibyo umuntu ahura na byo, kwizera kutagira ibyiringiro, iby'amarangamutima.
6. Iby'isi
- Ubusobanuro - Umuntu ntabwo akeneye idini. Umuntu arihagije.
- Ukugorekwa kwabyo - Uburyo bugoretse bwo kubona umuntu. Ntibyita kuri kamere nkora-cyaha y'umuntu.
- Umutego - Ndihagije kwita ku byanjye
- Ingaruka - Abakristo bo ku cyumweru gusa. Ntibita ku Mana mu bintu byose by'ubugingo cyangwa kutemera Imana.
7. Iby’idini
- Ubusobanuro - Iyo merewe neza, ngomba kujya mu rusengero, n'ibindi, numvira nta kibazo.
- Kugorekwa kwaryo - Uburyo bugoretse bwo kubona Imana.
- Umutego - Nta kibazo kubw’imirimo n'ibikorwa by'idini.
- Ingaruka - Kumenya ukuri ku Mana, kugira uruhare mu bikorwa by'idini, ariko kutagira ukuri kw'imbere mu muntu. Kutabasha gushyira Imana imbere mu bintu byose mu bugingo.
Ibisubizo bya Bibiliya
1. Ubutunzi
- Agaciro Bibiliya Ibuha - Agaciro mu by'Umwuka n'ak'iteka, ubukire.
- Uruhare - Guhindurwa bushya, kwongera guhabwa agaciro, kwiringira Imana aho kuba ibintu.
- Igisubizo - Kubasha gukurikira Imana, umurimo wayo, kwibikira ubutunzi bw'iteka.
2. Umurimo
- Agaciro Bibiliya Iwuha - Umurimo uyobowe na Kristo, ku bwende bwe.
- Uruhare - Ubusabane, amasengesho, kwumva ibintu, guhambuka.
- Igisubizo - Amahoro, kwera imbuto, kuruhuka, kutiyicisha umurimo.
3. Nyamwigendaho
- Agaciro Bibiliya Imuha - Ubugingo bwo kubana n'abandi, abo mukorana, nta mugabo umwe.
- Uruhare - Gukorera hamwe, kwicisha bugufi imbere y'abandi, gukundana.
- Igisubizo - Gukomeza umubiri.
4. Gukora nk'uko abandi bakora
- Agaciro Bibiliya ibiha - Uko Bibiliya ivuga uwo ndi we muri Kristo. Uwemewe, uwe, ushoboye.
- Uruhare - Kumenya kubaho kubw'Umwami turuhukira muri We ngo twumve dufite umumaro.
- Igisubizo - Kwishima, kwishyira ukizana, kubasha gukunda abandi no kubashyira hejuru yawe.
5. Uko umuntu afata ibintu
- Agaciro Bibiliya ibiha - Ibigomba kwemerwa uko biri byo muri Bibiliya.
- Uruhare - Kwiga Bibiliya ukurikije ubusobanuro bwayo bw'ukuri atari ubusobanuro bugoretse.
- Igisubizo - Ibyiringiro, kuyoborwa n'Imana, kumenya ukuri gutanga umudendezo.
6. Iby'isi
- Agaciro Bibiliya ibiha - Uko Bibiliya ibona Imana n'umuntu.
- Uruhare - Kwishingikiriza ku Mana.
- Igisubizo - Kugira Imana mu bice byose by'ubugingo.
7. Iby’idini
- Agaciro Bibiliya iriha - Umurimo wuzuye wa Kristo hamwe no kwumvira.
- Uruhare - Kuruhukira mu murimo wa Kristo, kutaryarya, guhambuka, gusenga, kwizera.
- Igisubizo - Ubushobozi bwo gukunda Imana n'abantu.
240 Izi nyigisho zavanwe mu gitabo cyanditswe na Stephen D. Eyre cyitwa Defeating the Dragons of the World, Resisting the Seduction of False values, InterVarsity Press.
Related Topics: Basics for Christians


text:
MDR MU MAYIRA ABIRI
Title: MDR mu mayira abiri
Author: GASIMBA Faransisiko Saveri
Date: 1993-07
Genre: Book
Description: Muri iki gitabo kitwa M.D.R MU MAYIRA ABIRI cyanditswe na GASIMBA Fran├žois Xavier, gifite impapuro 18 zigizwe n'imirongo migari ikurikira:
- M.D.R.ishyaka rya rubanda ryaba rirwaye mu mutwe?
- Niba Karamira na Murego bashaka ishyaka ryo gutera ubwoba abatutsi bo kuki batajya muri C.D.R NTAGATIFU igamije guhuza ubwoko bwatowe bw'abaparmehutu ,ibyo bakabigeraho batsemba abatutsi n'ibyitso!
- Amashyaka mvuguruzabutegetsi yaguye mu mutego!
- Impano ya Perezida wa Repuburika iraroze!
Language: Kinyarwanda
Pages: 18
Repository: NUR
Call Number/Shelving Location: unknown
Identifier: NUR_pub__MDR mu mayira abiri_0001 - 0018
View Document


text:
Hehe no kwipfubiriza umugore, hehe no kutamenya uko batanga igituba. Dore amategeko yo guswera no gutanga igituba!
1.Birabujijwe guswera utabanje kureba niba ufite umutekano muri icyo gikorwa- urashaka kwishimisha si ukwirahurira umuriro, ntugomba kwihemukira cyangwa uwo mubikorana
2.Guswera ni Urukundo. Niba atari ibyo ni ugufata Ku Ngufu.
3.Guswera ni Imirimo Mbanzirizagitsina. Abakinnyi iyo bajya gukina babanza kwishyushya. Kirazira guhita upfurika Imboro mu gituba cy’umugore ataramenyera, ushobora no kumukomeretsa! Ni byiza ko mutegurira umubiri icyo gikorwa kimena ngo kirusheho kubashimisha
4.Guswera ni Rugongo. Kutamenya iri banga bituma abagabo benshi batihagiriza abagore, bakabasiga mu kirere babahinduye abasizi. Ibi bishobora no kubatera indwara zo mu mutwe cyangwa bakajya kwisambanira. Mu gituba ubwaho habamo uburyohe buke. Abashimisha abagore mu gituba honyine ni abazi gukoresha Akadomo ka G cyangwa abashyukwishijwe cyane. Ariko ibanga ryo guhaza umugore ni Rugongo. Ntugomba kuyirengagiza si umutako ku gitsina cy’umugore, ifite impamvu yashyizweho. Ifite akamaro nk’ak’imboro y’umugabo kandi niho imyakura myinshi y’igitsina gore igenga gusohora no kuryoherwa yirunze. Umugore iyo amaze gushyukwa maze ugakozaho imboro, nta kabuza aranyara akarangiza.
5.Guswera ni Ukuganira. Ntukigire umuhanga. Urukundo ni uguca bugufi ukumva icyo mugenzi wawe yifuza. Ntimugahishanye. Mujye mubwirana uko mwumva mumerewe n’ibyo mwifuza. Umugabo azi ahamushimisha kurusha umugore, n’umugore azi igituba cye n’aho kimushimisha. Niba mutajya muganira se ubundi ubwo muri kumwe mu gitanda mumaramo iki?
USHOBORA GUSOMA N’IZI NKURU
Guswera ni Imirimo Mbanzirizagitsina
Guswera, Gusambana no Gufata ku Ngufu


text:
Itondere Ijambo ry’Imana ry’ubuhanuzi
“Dufite ijambo ryahanuwe, rirushaho gukomera, kandi muzaba mukoze neza, nimuryitaho.”—2 PETERO 1:19.
MU GIHE cy’ibinyejana byinshi, ba mesiya b’ibinyoma bagiye bagerageza guhanura iby’igihe kizaza. Mu kinyejana cya gatanu I.C., umuntu wiyitaga Mose yemeje Abayahudi bari batuye ku kirwa cya Crète ko ari we mesiya bari bategereje, kandi ko yari kuzabakiza ababakandamiza. Ku munsi bari barasezeranyijwe ko ari bwo bazabohorwa, baramukurikiye abajyana ahantu harehare hitegeye Inyanja ya Mediterane. Yababwiye ko bagombaga kwiroha mu nyanja gusa, maze ikigabanyamo kabiri bagatambuka. Abenshi mu biroshye mu nyanja bararohamye, nuko uwo mesiya w’ikinyoma abura atyo.
2 Mu kinyejana cya 12, muri Yemen hadutse “mesiya.” Calife, cyangwa umutegetsi, yamusabye kwerekana ikimenyetso kigaragaza ubumesiya bwe. Uwo “mesiya” yatanze igitekerezo cy’uko uwo mutegetsi yategeka ko bamuca umutwe. Yahanuye ko yari guhita azuka, kikaba ari cyo cyari kuba ikimenyetso kigaragaza ko ari we mesiya. Uwo mutegetsi yemeye uwo mugambi—maze iby’uwo “mesiya” birangirira aho.
3 Ba mesiya b’ibinyoma hamwe n’ubuhanuzi bwabo nta kintu na kimwe bashobora kugeraho, ariko kwitondera ijambo ry’Imana ry’ubuhanuzi nta na rimwe bituma umuntu amanjirwa. Mesiya nyakuri, ari we Yesu Kristo, yasohoreweho mu buryo nyabwo n’ubuhanuzi bwinshi bwo muri Bibiliya. Urugero, umwanditsi w’Ivanjiri Matayo yaranditse, asubiramo ubuhanuzi bwa Yesaya, ati “ ‘mu gihugu cya Zebuluni na Nafutali, hafi y’inyanja, hakurya ya Yorodani, n’i Galilaya y’abapagani, abantu bari bicaye mu mwijima babonye umucyo mwinshi. Kandi abari bicaye mu gihugu cy’urupfu no mu gicucu cyarwo, bamurikirwa n’umucyo.’ Yesu ahera ubwo atangira kwigisha, avuga ati ‘mwihane, kuko ubwami bwo mu ijuru buri hafi’ ” (Matayo 4:15-17; Yesaya 9:1, 2). Yesu ni we wari uwo ‘mucyo mwinshi,’ kandi umurimo we wagaragaje ko ari we Muhanuzi Mose yari yarahanuye. Abari kwanga gutega amatwi Yesu bari kuzarimburwa.—Gutegeka 18:18, 19; Ibyakozwe 3:22, 23.
4 Nanone kandi, Yesu yasohoje amagambo y’ubuhanuzi yo muri Yesaya 53:12, amagambo agira ati ‘yasutse ubugingo bwe, ageza ku gupfa, abaranwa n’abagome; ariko ubwe yishyizeho ibyaha bya benshi, kandi asabira abagome.’ Kubera ko Yesu yari azi ko nyuma y’igihe gito yari kuzatanga ubuzima bwe bwa kimuntu ho incungu, yakomeje ukwizera kw’abigishwa be (Mariko 10:45). Ibyo yabikoze mu buryo butangaje binyuriye mu guhindura isura kwe.
Uguhindura isura kwa Yesu gukomeza ukwizera
5 Ibyo guhindura isura byari bifite icyo bihanura. Yesu yagize ati “umwana w’umuntu azazana n’abamarayika be, afite ubwiza bwa Se, . . . Ndababwira ukuri yuko muri aba bahagaze hano harimo bamwe batazapfa kugeza ubwo bazabona Umwana w’umuntu aziye mu bwami bwe” (Matayo 16:27, 28). Mu by’ukuri se, haba hari zimwe mu ntumwa zaba zarabonye Yesu aje mu Bwami bwe? Muri Matayo 17:1-7, hagira hati “iminsi itandatu ishize, Yesu ajyana Petero na Yakobo na Yohana mwene se, bajyana mu mpinga y’umusozi muremure bonyine basa. Ahindurirwa imbere yabo.” Mbega ibintu bitangaje! “Mu maso he harabagirana nk’izuba, imyenda ye yera nk’umucyo. Maze Mose na Eliya barababonekera bavugana na we.” Nanone kandi, haje “igicu kirabakingiriza, ijwi rikivugiramo riti ‘nguyu Umwana wanjye nkunda nkamwishimira; mumwumvire.’ Abigishwa babyumvise bikubita hasi bubamye, baratinya cyane. Yesu arabegera, abakoraho, arababwira ati ‘nimuhaguruke, mwitinya.’ ”
6 Birashoboka ko ibyo bintu biteye ubwoba byaba byarabereye kuri imwe mu mpinga z’Umusozi wa Herumoni, aho Yesu n’izo ntumwa eshatu baraye iryo joro. Uko bigaragara, icyo gikorwa cyo guhindura isura cyabaye nijoro, ibyo bikaba byaranatumye kiba ikintu gishishikaje mu buryo bwihariye. Impamvu imwe yatumye Yesu acyita iyerekwa ni uko Mose na Eliya, bo bari bamaze igihe kirekire barapfuye, batari bahari mu buryo nyakuri. Kristo wenyine ni we wari uhari nyakuhaba (Matayo 17:8, 9). Uko kwigaragaza arabagirana cyane byatumye Petero, Yakobo na Yohana babona mu buryo butangaje, ibi by’umusogongero gusa, ukuhaba kwa Yesu afite ikuzo n’ububasha bwa Cyami. Mose na Eliya bashushanya abaraganwa na Yesu basizwe, kandi iryo yerekwa ryatsindagirije mu buryo bukomeye cyane ubuhamya Yesu yatanze ku bihereranye n’Ubwami bwe n’igihe yari kuzaba ari umwami.
7 Guhindura isura kwe kwagize uruhare mu gukomeza ukwizera kw’izo ntumwa uko ari eshatu zari kuzagira umwanya w’ingenzi mu itorero rya Gikristo. Kurabagirana ko mu maso ha Kristo, kwererana kw’imyenda ye hamwe n’ijwi ry’Imana ubwayo ryavugaga ko Yesu ari Umwana Wayo ikunda cyane bagombaga kumvira—ibyo byose byageze ku ntego yabyo mu buryo bugira ingaruka nziza cyane. Ariko kandi, izo ntumwa nta wundi muntu zagombaga kubwira iby’iryo yerekwa kugeza aho Yesu yari kuzukira. Nyuma y’imyaka igera kuri 32, Petero yari acyibuka neza iryo yerekwa. Yaryerekejeho yerekeza no ku cyo ryashushanyaga, maze arandika ati “burya ntitwakurikije imigani yahimbwe n’ubwenge, ubwo twabamenyeshaga imbaraga z’Umwami wacu Yesu Kristo no kuzaza kwe; ahubwo twiboneye n’amaso yacu icyubahiro cye gikomeye. Kuko yahawe n’Imana Data wa twese ishimwe n’icyubahiro, ubwo ijwi ryavugiraga mu bwiza bukomeye cyane, rimubwira riti ‘nguyu Umwana wanjye nkunda nkamwishimira.’ Iryo jwi twaryumvise rivugira mu ijuru, ubwo twari kumwe na we kuri wa musozi wera.”—2 Petero 1:16-18.
8 Ikintu cy’ingenzi cyane kurusha ibindi, ni amagambo Imana yivugiye igira iti “nguyu Umwana wanjye nkunda nkamwishimira; mumwumvire.” Ayo magambo atsindagiriza ko Yesu ari we Mwami wimitswe n’Imana, ibyaremwe byose bikaba bigomba kumwumvira. Igicu cyakingirije izo ntumwa cyagaragazaga ko isohozwa ry’iryo yerekwa ryari kuzaba mu buryo butaboneka. Ryari kubonwa n’abari kuba bafite amaso yo gusobanukirwa bonyine, bazi kandi bakaba bemera “ikimenyetso” cy’ukuhaba kwa Yesu mu buryo butagaragara afite ububasha bwa Cyami (Matayo 24:3). Mu by’ukuri, kuba Yesu yarabahaye amabwiriza yo kutagira uwo babwira ibyo bari babonye kugeza aho yari kuzazurirwa akava mu bapfuye, bigaragaza ko yari kuzahabwa icyubahiro n’ikuzo nyuma yo kuzuka kwe.
9 Petero amaze kwerekeza ku guhindura isura kwa Yesu, yagize ati “nyamara rero dufite ijambo ryahanuwe, rirushaho gukomera, kandi muzaba mukoze neza, nimuryitaho, kuko rimeze nk’itabaza rimurikira ahacuze umwijima, rigakesha ijoro, rikageza aho inyenyeri yo mu ruturuturu izabandurira mu mitima yanyu. Ariko mubanze kumenya yuko ari nta buhanuzi bwo mu byanditswe bubasha gusobanurwa uko umuntu wese yishakiye, kuko ari nta buhanuzi bwazanywe n’ubushake bw’umuntu, ahubwo abantu b’Imana bavugaga ibyavaga ku Mana, bashorewe n’[u]mwuka [w]era” (2 Petero 1:19-21). Guhindura isura kwa Yesu bitsindagiriza ko ijambo ry’Imana ry’ubuhanuzi ari iryo kwiringirwa. Tugomba kwitondera iryo jambo kandi ntidukurikize “imigani yahimbwe n’ubwenge,” idashyigikiwe kandi itemerwa n’Imana. Guhindura isura kwa Yesu byagombye gutuma turushaho kwizera ijambo ry’ubuhanuzi mu buryo buhamye, bitewe n’uko ibyerekanywe mbere y’igihe bihereranye n’uko Yesu yari kuzaba ameze afite ikuzo kandi afite ububasha bwa Cyami byabaye impamo. Ni koko, dufite igihamya kidashidikanywaho kigaragaza ko Kristo ahari muri iki gihe ari Umwami wo mu ijuru ufite imbaraga.
Uko inyenyeri yo mu ruturuturu ibandura
10 Petero yaranditse ati “muzaba mukoze neza, [nimwita ku ijambo ry’ubuhanuzi], kuko rimeze nk’itabaza rimurikira ahacuze umwijima, rigakesha ijoro, rikageza aho inyenyeri yo mu ruturuturu izabandurira.” Mbese, “inyenyeri yo mu ruturuturu” ni nde cyangwa se ni iki? Amagambo ngo “inyenyeri yo mu ruturuturu,” aboneka incuro imwe gusa muri Bibiliya, kandi asobanurwa kimwe n’amagambo ngo “inyenyeri yo mu rukerera” (NW ). Mu Byahishuwe 22:16, Yesu Kristo yitwa “inyenyeri yaka yo mu ruturuturu [“yo mu rukerera,” NW ] .” Mu bihe bimwe na bimwe by’umwaka, bene izo nyenyeri ni zo za nyuma zibandurira aherekera mu burasirazuba. Zibandura mbere gato y’uko izuba rirasa, bityo rero, ziba zigaragaza ko hatangiye undi munsi. Petero yakoresheje amagambo ngo “inyenyeri yo mu ruturuturu,” yerekeza kuri Yesu mu gihe Yari kuzaba amaze guhabwa ububasha bwa Cyami. Icyo gihe, Yesu yabanduriye mu isanzure ryose ry’ikirere, hakubiyemo n’isi yacu! Kubera ko ari Inyenyeri yo mu Ruturuturu ya Kimesiya, agaragaza ko hagiye gutangira undi munsi, cyangwa ikindi gihe cy’amateka, ku bw’abantu bose bumvira.
11 Hari ubuhinduzi bwinshi bwa Bibiliya usanga bwumvikanisha igitekerezo cy’uko amagambo yavuzwe n’intumwa Petero yanditswe muri 2 Petero 1:19, yerekeza ku mutima nyamutima w’umuntu. Umutima w’umuntu mukuru upima hagati y’amagarama 250 kugeza kuri 300 gusa. None se, ni gute Yesu Kristo—ubu akaba ari ikiremwa cy’umwuka gifite ikuzo mu ijuru kidashobora gupfa—ashobora kurasira muri izo ngingo ntoya z’umubiri w’umuntu (1 Timoteyo 6:16)? Birumvikana ko imitima yacu y’ikigereranyo igira uruhare muri ibyo bintu, kuko ari yo ituma twita ku ijambo ry’Imana ry’ubuhanuzi. Ariko rero, itegereze ubigiranye ubwitonzi ibyanditswe muri 2 Petero 1:19, uri bubone ko Bibiliya yitwa New World Translation ikoresha akitso kugira ngo interuro isa n’aho iri mu dukubo ivuga ngo “rikageza aho inyenyeri yo mu ruturuturu izabandurira,” iyitandukanye n’amagambo yavuzwe mbere muri uwo murongo hamwe n’amagambo ngo “mu mitima yanyu.” Uwo murongo ushobora kuvugwa muri ubu buryo bukurikira: ‘dufite ijambo ry’ubuhanuzi rirushaho gukomera; kandi muzaba mugize neza, nimuryitaho, kuko rimeze nk’itabaza rimurikira ahacuze umwijima, ni ukuvuga, mu mitima yanyu, rigakesha ijoro, rikageza aho inyenyeri yo mu ruturuturu izabandurira.’
12 Ni iyihe mimerere iranga imitima y’ikigereranyo y’abantu bakora ibyaha muri rusange? Rwose, imitima yabo iri mu mwijima wo mu buryo bw’umwuka! Icyakora niba turi Abakristo b’ukuri, ni nk’aho dufite itabaza rimurikira mu mitima yacu, ubundi ikaba yacura umwijima biramutse bitagenze bityo. Nk’uko bigaragazwa n’amagambo yavuzwe na Petero, Abakristo nyakuri bari kuzakomeza kuba maso kandi bakamenya ibyerekeye umuseke utangiza undi munsi, binyuriye mu kwitondera ijambo ry’Imana ry’ubuhanuzi ritanga urumuri. Bari kuzamenya ko inyenyeri yo mu ruturuturu itabanduriye mu mitima nyamitima y’abantu, ahubwo ko yabanduriye imbere y’ibyaremwe byose.
13 Iyo Nyenyeri yo mu Ruturuturu yarabanduye! Ibyo dushobora kubimenya tudashidikanya binyuriye mu kwita ku buhanuzi bukomeye bwa Yesu buhereranye no kuhaba kwe. Muri iki gihe turimo turibonera ukuntu ubwo buhanuzi bugenda busohora, mu gihe tubona intambara zitigeze zibaho mbere hose, inzara, imitingito y’isi n’umurimo wo kubwiriza ubutumwa bwiza ukorwa ku isi hose (Matayo 24:3-14). N’ubwo natwe Abakristo imimerere igoranye yahanuwe na Yesu itugiraho ingaruka, dushobora kwihangana dufite amahoro n’ibyishimo byo mu mutima. Kubera iki? Ni ukubera ko twitondera ijambo ry’Imana ry’ubuhanuzi kandi tukaba twizera ibyo idusezeranya ko izadukorera mu gihe kizaza. Tuzi ko twegereje igihe gihebuje kurusha ibindi, bitewe n’uko iminsi y’ “imperuka” tuyigeze kure cyane (Daniyeli 12:4)! Isi iri mu mimerere iteye agahinda yahanuwe muri Yesaya 60:2, hagira hati “dore umwijima uzatwikira isi, umwijima w’icuraburindi uzatwikira amahanga.” Ni gute umuntu yabona inzira anyuramo muri uwo mwijima? Umuntu agomba kwitondera ijambo ry’Imana ry’ubuhanuzi yicishije bugufi, ibyo akabikora uhereye ubu, igihe kitaramushirana. Abantu b’imitima itaryarya bagomba guhindukirira Yehova Imana, we Soko y’ubuzima n’umucyo. (Zaburi 36:10, umurongo wa 9 muri Biblia Yera; Ibyakozwe 17:28.) Kubigenza atyo ni byo byonyine byatuma umuntu uwo ari we wese abona umucyo nyakuri mu buryo bw’umwuka, kandi akagira ibyiringiro byo kuzabaho mu gihe kizaza gihebuje Imana yateganyirije abantu bumvira.—Ibyahishuwe 21:1-5.
“Umucyo waje mu isi”
14 Ibyanditswe bigaragaza neza ko Yesu Kristo ubu ari Umwami utegeka. Kubera ko yafashe ubutegetsi mu mwaka wa 1914, hari ubundi buhanuzi buhebuje buzasohora. Kugira ngo tuzabone ukuntu buzasohora, tugomba kugaragaza ko turi abantu bicisha bugufi kandi bizera Yesu Kristo, tukihana imigenzereze yacu yo gukora ibyaha n’ibyaha twakoze tutaramenya ukuri. Birumvikana ko abakunda umwijima batazabona ubuzima bw’iteka. Yesu yagize ati “uko gucirwaho iteka ni uku; ni uko umucyo waje mu isi, abantu bagakunda umwijima kuwurutisha umucyo, babitewe n’uko ibyo bakora ari bibi; kuko umuntu wese ukora ibibi yanga umucyo, kandi ntaza mu mucyo, ngo ibyo akora bitamenyekana: ariko ūkora iby’ukuri, ni we uza mu mucyo, ngo ibyo akora bigaragare ko byakorewe mu Mana.”—Yohana 3:19-21.
15 Umucyo wo mu buryo bw’umwuka waje mu isi binyuriye kuri Yesu, kandi kumwumvira ni iby’ingenzi. Pawulo yaranditse ati “kera Imana yavuganiye na ba sogokuruza mu kanwa k’abahanuzi, mu bihe byinshi no mu buryo bwinshi, naho muri iyi minsi y’imperuka yavuganiye natwe mu kanwa k’Umwana wayo, uwo yashyiriyeho kuba umuragwa wa byose” (Abaheburayo 1:1, 2). None se, bizagenda bite nitwirengagiza ako gakiza Imana yaduteganyirije binyuriye ku Mwana wayo? Pawulo yakomeje agira ati “mbese ubwo ijambo ryavugiwe mu kanwa k’abamarayika ryakomeye, kandi ibicumuro byose no kutaryumvira bikiturwa ingaruka ibikwiriye, twebweho tuzarokoka dute, nitwirengagiza agakiza gakomeye gatyo, kabanje kuvugwa n’Umwami wacu, natwe tukagahamirizwa n’abamwumvise, Imana ifatanije na bo guhamya, ihamirisha ibimenyetso n’ibitangaza n’imirimo ikomeye y’uburyo bwinshi, n’impano z’[u]mwuka [w]era zagabwe nk’uko yabishatse?” (Abaheburayo 2:2-4). Ni koko, Yesu ni we w’ibanze mu birebana no gutangaza ijambo ry’ubuhanuzi.—Ibyahishuwe 19:10.
16 Nk’uko byamaze kuvugwa, Petero yagize ati “nta buhanuzi bwo mu byanditswe bubasha gusobanurwa uko umuntu wese yishakiye.” Abantu bonyine ntibashobora gutanga ubuhanuzi bw’ukuri, ariko kandi, dushobora kwiringira mu buryo bwuzuye ubuhanuzi bwose bw’Imana. Ubwo buhanuzi bukomoka kuri Yehova Imana ubwe. Yatumye abagaragu be bashobora gusobanukirwa ukuntu ubuhanuzi bwa Bibiliya bugenda busohora, akoresheje umwuka wera. Mu by’ukuri, dushimira Yehova ku bwo kuba twaragiye twibonera isohozwa ry’ubuhanuzi bwinshi nk’ubwo kuva mu mwaka wa 1914. Kandi tuzi neza ko byanze bikunze, ubuhanuzi busigaye buhereranye n’iherezo ry’iyi gahunda mbi y’ibintu, bwose buzasohora. Ni iby’ingenzi cyane ko dukomeza kwitondera ubuhanuzi bw’Imana, ari na ko tureka umucyo wacu ukamurika (Matayo 5:16). Mbega ukuntu dushimira ku bwo kuba Yehova arimo atuma ‘umucyo utuvira mu mwijima’ w’icuraburindi ubundikiye isi muri iki gihe!—Yesaya 58:10.
17 Umucyo uyu tuzi utuma tubona. Nanone kandi, utuma imyaka iduha ibyokurya bitandukanye cyane yera. Hatabayeho umucyo uyu tuzi ntitwabaho. Bite se ku bihereranye n’umucyo wo mu buryo bw’umwuka? Uduha ubuyobozi kandi ukatwereka iby’igihe kizaza biba byarahanuwe mu Ijambo ry’Imana, ari ryo Bibiliya (Zaburi 119:105). Yehova Imana ‘yohereza umucyo we n’umurava we [“ukuri kwe,” NW ]’ (Zaburi 43:3). Mu by’ukuri, twagombye kugaragaza ko dushimira ibyo bintu twateganyirijwe mu buryo bwimbitse. Ku bw’ibyo rero, nimucyo dukore uko dushoboye kose kugira ngo twibuganizemo uwo mucyo w’ “ubwenge bwo kumenya ubwiza bw’Imana,” kugira ngo urusheho kuvira mu mitima yacu y’ikigereranyo.—2 Abakorinto 4:6; Abefeso 1:18.
18 Mbega ukuntu dufite imigisha yo kuba tuzi ko mu mwaka wa 1914, Yesu Kristo, ari we Nyenyeri yo mu Ruturuturu, yarasiye mu ijuru no mu isi yose, maze agatangira gusohoza ibyahanuwe na rya yerekwa rihereranye no guhindura isura kwe! Inyenyeri yo mu Ruturuturu ya Yehova ubu irahari, yiteguye gusohoza umugambi w’Imana mu rindi sohozwa ry’ibyahanuwe no guhindura isura kwa Yesu—ni ukuvuga “[i]ntambara yo ku munsi ukomeye w’Imana Ishoborabyose” (Ibyahishuwe 16:14, 16). Mu gihe iyi gahunda ishaje izaba imaze kuvanwaho, Yehova azasohoza isezerano rye rihereranye n’ “ijuru rishya n’isi nshya,” aho tuzashobora kumusingiza iteka, kubera ko ari we Mutegetsi w’Ikirenga w’isi n’ijuru, akaba n’Imana y’ubuhanuzi nyakuri (2 Petero 3:13). Mu gihe tugitegereje uwo munsi ukomeye, nimucyo dukomeze kugendera mu mucyo w’Imana binyuriye mu kwitondera ijambo ry’Imana ry’ubuhanuzi.
Ni gute wasubiza?
• Ni gute wasobanura ibyo guhindura isura kwa Yesu?
• Ni gute guhindura isura kwa Yesu bikomeza ukwizera?
• Inyenyeri yo mu Ruturuturu ya Yehova ni nde cyangwa ni iki, kandi se ni ryari yabanduye?
• Kuki twagombye kwitondera ijambo ry’Imana ry’ubuhanuzi?
[Ibibazo]
1, 2. Ni uruhe rugero ushobora kuvuga rw’umuntu wari mesiya w’ikinyoma?
3. Mesiya nyakuri ni nde, kandi se, ni iki umurimo we wagaragaje?
4. Ni gute Yesu yasohoje ibivugwa muri Yesaya 53:12?
5. Mu magambo yawe, ni gute wasobanura ibyo guhindura isura kwa Yesu?
6. (a) Kuki ibyo guhindura isura Yesu yabyise iyerekwa? (b) Guhindura isura kwa Yesu kwari umusogongero w’iki?
7. Tuzi dute ko Petero yibukaga neza ibyabaye mu gihe cyo guhindura isura kwa Yesu?
8. (a) Amagambo Imana yavuze yerekeza ku Mwana wayo yibandaga ku ki? (b) Igicu cyabonetse mu gihe Yesu yahinduraga isura cyagaragazaga iki?
9. Kuki guhindura isura kwa Yesu byagombye gukomeza ukwizera kwacu?
10. “Inyenyeri yo mu ruturuturu” yavuzwe na Petero yerekeza kuri nde, kandi se, kuki ushubije utyo?
11. (a) Kuki ibivugwa muri 2 Petero 1:19 bidashaka kuvuga ko “inyenyeri yo mu ruturuturu” ibandurira mu mitima nyamitima y’abantu? (b) Ni gute wasobanura ibivugwa muri 2 Petero 1:19?
12. Ni iyihe mimerere iranga imitima y’abantu muri rusange, ariko se bimeze bite ku Bakristo b’ukuri?
13. (a) Kuki dushobora kudashidikanya ko Inyenyeri yo mu Ruturuturu yabanduye? (b) Kuki Abakristo bashobora kwihanganira imimerere igoranye Yesu yahanuye ko yari kuzabaho muri iki gihe?
14. Ni iki tugomba gukora kugira ngo tuzibonere isohozwa ry’ubuhanuzi buhebuje bwo muri Bibiliya?
15. Ni gute bizatugendekera nituramuka twirengagije agakiza Imana yaduteganyirije binyuriye ku Mwana wayo?
16. Kuki dushobora kwizera ubuhanuzi bwose bwa Yehova Imana mu buryo bwuzuye?
17. Kuki dukeneye umucyo wo mu buryo bw’umwuka uturuka ku Mana?
18. Ni iki Inyenyeri yo mu Ruturuturu ya Yehova yiteguye gukora ubu?
[Ifoto yo ku ipaji ya 13]
Mbese, ushobora kuvuga icyo guhindura isura kwa Yesu bisobanura?
[Ifoto yo ku ipaji ya 15]
Inyenyeri yo mu Ruturuturu yarabanduye. Mbese, waba uzi ukuntu yabanduye n’igihe yabanduriye?


text:
Hari ubwo mutasohora ari ubwa mbere.Cyangwa hagasohora umugabo gusa kuko akenshi ku nshuro ya mbere umuhungu cyangwa umugabo akunze gushora vuba.Umugore we ntapfa gusohora gutyo iyo ari ubwa mbere ngo nuko imboro yamwinjiyemo cyane cyane ko rimwe na rimwe aba anababara,n’abamenyereye guswera ntibapfa guhaza umugore badakoresheje gukinisha rugongo n’ubundi buryo.Ariko hari ubwo mwese mwasohora byaterwa nuko mwasanganye mumeze.Uko byabagendekera kose icyangombwa ni ukumenya ko ari ku nshuro ya mbere mubikoze ntimutegerezanyeho ibitangaza kuko nta n’umwana ujya mu ishuri uyu munsi ngo atahane diplome.Iyanjye yantwaye imyaka myinshi.
Turangije umuhango!
-Kuramo imboro witonze,
- kuramo akagakingirizo ukajugunye muri WC.
-Hari ubwo agakingirizo gashobora kugucika kakaburira mu gituba cy’umugore.Kora mu gituba witonze bigere aho ukoze ku kantu kameze nk’impeta, gafate ugakuremo neza ku buryo nta masohoro akumeneka mu gituba.
-Niba ukeka ko amasohoro yaba yakumenetsemo ihutire kwa muganga ufite ibinini byo kudasama, kandi wipimishe indwara zifatira mu myanya ndangabitsina.
-Ni byiza guhita mujya kunyara nyuma yo guhuza ibitsina cyane cyane ku bakobwa kuko umwinjiriro w’igituba n’aho umugore anyarira biregeranye ku buryo za bagiteri
zishobora kwinjirira mu mwanya umugore anyariramo akaba yakwandura indwara ifatira mu myanya yo kunyariramo.
Nyuma Yo Kubikora
-Nyuma yo guhuza ibitsina bwa mbere ushobora kumva ushimishijwe no kuba wabikoze, ushobora kumva se wiyandaritse cyangwa utazi uko umeze,ushobora no kumva bikurenze.
-Bwira umukunzi wawe uko wumva umerewe n’icyo wumva ukeneye kugira ngo utuze. Mushobora gukenera gutemberana, gufatana mu maboko n’ibindi.
-Guhuza ibitsina n’undi muntu bishobora guhindura imibanire yawe n’umukunzi wawe mu gihe gito cyangwa kirekire kuko hari byinshi muba mwavumburanyeho mutari muziranyeho cyangwa nyuma yo guhuza ibitsina mugasanga ibyo mwabonye atari byo mwari mutegereje.Ni byiza gukomeza kubiganiraho kugira ngo musobanurirane ibidasobanutse.
-Jya umenya kuvuga umenye no kumva mugenzi wawe.
-Wasanga muzakomeza kuba abakunzi cyangwa inshuti zisanzwe ugomba gukomeza guha agaciro no kubaha uwo mwabikoranye bwa mbere.
-Gira umuntu wizeye wakugirira akamaro wo mu muryango ubwira ibyakubayeho kugira ngo nugira ibibazo azagufashe.Ntuzabwire isi yose ko wagaciye bashobora gutangira kugucira imanza kuko baba batazi uburyo wageze igihe cyo kubikora.
-Igihe watangiye guhuza ibitsina jya ugira akamenyero ko kwipisha indwara z’ibitsina kwa muganga,ukoreshe agakingirizo kandi umenye guhitamo umuti ukurinda gusama ukubereye.
-Guhuza ibitsina ubwa mbere ntibivuga ko ugomba guhora ubikora n’uwo mwabikoranye,biterwa nuko ubibona ubwawe nuko umukunzi wawe abitekereza.
-Guhuza ibitsina bwa mbere n’imwe mu ntera zikomeye mu buzima bw’umuntu.Nuko rero shimishwa nabyo ariko umenye ko ibyo ukora byose ugomba kurinda ubuzima bwawe.


text:
Uyu ni umwanzuro wavuye muri kongere (congres) y’Inama y’Igihugu y’Abagore mu karere ka Ngororero yabaye ku matariki ya 18 na 19 Ukuboza 2012, aho abayitabiriye bihaye umuhigo wo kuzamurana mubukungu.
Nkuko byagaragajwe n’abo bagore, ngo mukarere ka Ngororero bigaragara ko abagore bahagurukiye kwihangira imirimo no kwibumbira mu makoperative kurusha abagabo, ariko hakaba hakigaragara n’abagore baba mubukene bukabije nanone kurusha abagabo.
Imwe mumpamvu abagore bavuga ko zituma haba ihohoterwa rikorerwa mungo no kudahabwa ijambo mubuzima bw’urugo ngo ni uko abagore benshi batega amaramuko kubagabo babo, bityo bagafatwa nk’abadafite akamaro, ibi bikaba bigomba gucika abagore bose bafatanyije nkuko Mukandekezi Petronile, perezida wa CNF mu karere ka Ngororero yabidutangarije.
Muri iyo kongere kandi, abagore bafashe imyanzuro itandukanye y’ibyo bagiye gukora mu mwaka utaha : Abagore biyemeje kujya batanga raporo y’ibikorwa ku gihe. Buri mugore yiyemeje kurushaho kuzuza inshingano ze kumenya inshingano za buri wese , kugira ngo arusheho guteza imbere abo ahagarariye.
Biyemeje guharanira kurushaho kugirirwa icyizere, bikazabageza ku kuba ababyeyi beza babereye Igihugu, biyemeje kuzesa imihigo bahize 100 % kandi ku gihe, biyemeje kongera umurego mu gukangurira bagenzi babo kwitabira gahunda za leta zinyuranye ndetse no kubakangurira kumenya amategeko cyane cyane abarengera.
Biyemeje gushyira ingufu mu bikorwa byo kurwanya ibiyobyabwenge imwe mu ngamba akaba ari gutangira amakuru ku gihe ajyanye n’ikoreshwa n’ikwirakwizwa ryabyo. Abagore bitabiriye inama rusange biyemeje kurushaho kwitabira ibikorwa bibateza imbere ;
Mu buryo bwo kwihesha agaciro no kwigira, abagore bitabiriye inama rusange bahize amafaranga yo gushyira mu kigega « agaciro Development Fund » agera ku 580.000frs, ku ikubitiro hakaba haratanzwe 170.900frs andi akazatangwa bitarenze ukwezi kwa 3/2013.


text:
Kivuruga: Uburenganzira bw’abafite ubumuga bukwiye kwubahirizwa
Si ahantu hose ushobora gusanga hubahirizwa uburenganzira bw’abafite ubumuga kuko hari abantu benshi badakunze guha icyizere abantu bafite ubumuga kandi nabo hari byinshi bashoboye baramutse bahawe amahirwe bashobora gutungura umuntu wese wabatekerezaga muburyo bwo kudashobora kugira icyo bakwikorera.
Ibi kandi byashimangiwe na bamwe mubafite ubumuga batuye mu murenge wa Kivuruga mu Karere ka Gakenke, tariki 13/5/2014 ubwo basurwaga n’umuryango Nyarwanda wita kuburere bw’urubyiruko ( Fair Children Youth Foundation) wari waje kwigisha uburenganzira bw’abafite ubumuga no kugaragaza imibare nyayo y’abafite ubumuga muri kivuruga. bamwe mubafite ubumuga kandi bagaragaje ko bakunda gusuzugurwa n’abantu bazima ( badafite ubumuga).
Faustin Ruvamwabo wo mukagari ka Cyintare mu Murenge wa Kivuruga, ufite ubumuga bw’ukuguru avuga ko igikorwa cyo guhura n’uyu muryango ari ingenzi kuko bagiye kujya bitabwaho nk’abandi mu gihe mbere basaga nk’aho bahabwa akato.
Agira ati “ batwigishije ko batagomba kuja batwita ibimuga kandi ntibakanaduheze kuko natwe turi abanyarwanda nk’abandi kandi ibyatubayeho bishobora no kuba kuwundi wese nkuko natwe byatubayeho”
Ruvamwabo ngo abona ko igikorwa nk’iki kigiye gutuma barushaho kwitabwaho n’imiryango yabo cyangwa inshuti zabo kuko hari igihe wasangaga bahabwa akato mubikorwa bimwe na bimwe .
Damien Murihano w’imyaka 62, utuye mu Mudugudu wa Nyarubuye mu Murenge wa Kivuruga, umwe mubafite ubumuga avuga ko mu rugo abana n’umwuzukuru we nawe ufite ubumuga gusa bakaba bakunze gusuzugurwa n’abantu badafite ubumuga.
Ati “ ubu natwe tugiye kubona agaciro nk’ak’ abandi Banyarwanda kuko ubusazwe badusuzuguraga ngo ntacyo tumaze kuburyo bashoboraga no kudukubita”.
Murihano asoza yemeza ko kuba babonye uyu muryango bitumye bamenya ko nabo nubwo bafite ubumuga ariko bafite amategeko abarengera.
Elia Nduwayezu, umuyobozi w’umuryango nyarwanda wita kuburere bw’umwana n’urubyiruko (Fair Children Youth Foundation) avuga ko bafite gahunda yo kumenya umubare w’abantu bafite ubumuga mu turere dutandukanye tw’igihugu, bahereye mu Karere ka Musanze umwaka ushize wa 2013, muri uyu mwaka baje muri Gakenke.
Agira ati “ nyuma yo kumenya imibare y’abafite ubumuga kuva ku myaka itatu no kuzamura twari tuje kumurikira abaturage iyi mibare y’abantu twasanze bafite ubumuga mu Murenge wa Kivuruga.
Nduwayezu akomeza avuga ko bagerageza bagashaka abantu bafite ubumuga nubwo bidakunze kuborohera kuko abo mumiryango yabo babahisha kugirango ntihagire ubabona kubera ko baba bazi ko ari ibyago kubyara umwana ufite ubumuga.
Bimwe mubikorwa abafite ubumuga bo mu Murenge wa Kivuruga bakunze guhezwamo harimo no kuvutswa uburenganzira bwo kuja ku ishuri hamwe n’ibindi.
Imibare yashyizwe ahagaragara n’uyu muryango yerekana ko mu Murenge wa Kivuruga harimo abantu 417 bafite ubumuga, 209 muribo ni abagore naho abagera kuri 141 bari munsi y’imyaka 25.
Leave a comment!


text:
Rwanda : Musanze – Abayobora utugari ngo bagiye kwereka abo bayobora inyungu yo guhuza Ubutaka
Abanyamaba nga nshingwabikorwa b’utugali tugize akarere ka Musanze ngo bagiye kwegera abo bayobora maze babereka mu buryo bufatika inyungu zo guhuza ubutaka, kugira ngo barusheho kuyishyira mu bikorwa.
Mu mahugurwa y’iminsi ibiri ku miyoborere myiza ndetse n’imitangire ya serivisi, yatangiye kuri uyu wa kane tariki 20/09/2012 aba banyamabangwa nshingwabikorwa b’utugali tugize akarere ka Musanze, bavuze ko bazakuramo ubumenyi buzabafasha gusobanurira neza akamaro ko guhinga igihingwa kimwe.
Ngayubwiko Jean Marie Vianney, umunyamabangwa nshingwabikorwa w’akagali ka Cyogo mu murenge wa Muko, avuga ko bamwe mu bahinzi batarumva neza akamaro ko guhuza ubutaka bagahinga igihingwa cyemeranyijweho.
Ati: “Ubu tugiye kubaganiriza kurushaho, ni biba na ngombwa tujye no mu mibare,ariko tubereke ko amasaka adashobora kwinjiza kurusha ibigori cyangwa ibirayi”.
Vincent Murangwa, impuguke y’ishyirahamwe ry’uturere n’umujyi wa Kigali RALGA mu gutanga amahugurwa y’abanyamabanga nshingwabikorwa b’utugali n’ab’imirenge, avuga ko aba banyamabanga bakwiye gufata umwanya wo kuganira n’abo bayobora.
Agira ati: “Twasabye ko bakwiha umwanya wo kubanza gusobanukirwa neza na gahunda za leta, ndetse bakanafata undi nanone wo kuganiriza abaturage kuri izo gahunda kugirango abaturage bazishyire mu bikorwa bazumva neza”
Avuga kandi ko aba banyamabanga bashobora gusobanuza inzego zisumbuye ho, igihe bigaragaye ko batumva neza gahunda, aho kugirango bajye gusobanurira abaturage nyamara nabo ubwabo batarazumva neza.
Umuyobozi w’akarere ka Musanze Mpembyemungu Winifrida, avuga ko aya mahugurwa azasiga abanyamabanga nshingwabikorwa b’utugali babonye icyerekezo kimwe mu gushyira mubikorwa gahunda za leta, kuko hari ubwo buri wese abikora uko yishakiye.
Ibi kandi ngo bituma hari ubwo ubutumwa bugera ku muturage bwahinduye igisobanuro, bitewe n’uburyo umuyobozi ashaka ko gahunda ikorwa, cyangwa se n’uburyo ari gukora ngo ishyirwe mu bikorwa.


text:
ukoresheje ahanditse ngo TANGA IBITEKEREZO ushobora kugira icyo uvugakubyanditse,watangaigitekerezo kumigendekere myiza y uru rubuga ndetse ubishatse nawe watanga article HAREBE RERO NIBYIZA!!!
Register: koresha email na password byawe bya sitees usanzwe ukoresha, ntugire ikibazoLogin: Ushobora guhita ukoresha Email na password wakoresheje hejuru kuri register cg ugakoresha: urugwirof35@gmail.com na password: urukundodi niba utiyandikishije(register
FAMILLE URUGWIRO NI UMURYANGO W'ABANYESHURI BACITSE KU ICUMU RYA JENOSIDE YAKOREWE ABATUTSI MURI MATA 1994 MURWANDA IKABA IRI MUMURYANGO WA AERG UNR
IGIZWE N'ABANA BEZA BAREZWE NEZA BARANGWA N URUKUNDO, IKINYABUPHURA ,UBWUZU BIVA KUBURERE BWIZA BAHABWA N ABABYEYI BABO